title: 2007/114/ES: Rozhodnutie Komisie z  8. februára 2007 , ktorým sa mení a dopĺňa rozhodnutie 2005/56/ES, ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry pri uplatňovaní nariadenia Rady (ES) č. 58/2003 (Text s významom pre EHP )

text:
               17.2.2007

               SK

               Úradný vestník Európskej únie

               L 49/21

      ROZHODNUTIE KOMISIE

   z 8. februára 2007,
   ktorým sa mení a dopĺňa rozhodnutie 2005/56/ES, ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry pri uplatňovaní nariadenia Rady (ES) č. 58/2003
   (Text s významom pre EHP)
   (2007/114/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (1), a najmä na jeho článok 3 ods. 1,
   keďže:

               (1)

               V zmysle článku 4 rozhodnutia Komisie 2005/56/ES (2) sú Výkonnej agentúre pre vzdelávanie, audiovizuálny sektor a kultúru (ďalej len „agentúra“) zverené niektoré úlohy týkajúce sa riadenia programov Spoločenstva v oblasti vzdelávania, audiovizuálneho sektora a kultúry.

               (2)

               Väčšina programov zverených agentúre sa skončila 31. decembra 2006. Nahradia sa novými programami, ktoré pokryjú obdobie od 1. januára 2007 do 31. decembra 2013.

               (3)

               Externým hodnotením uskutočneným Komisiou v novembri 2006 v súlade s článkom 3 ods. 2 rozhodnutia 2005/56/ES sa ukázalo, že využitie agentúry predstavuje najlepšie riešenie na riadenie určitých centralizovaných častí programov Spoločenstva v oblasti vzdelávania, audiovizuálneho sektora a kultúry. Týmto hodnotením sa teda odporučilo rozšírenie úloh agentúry na riadenie centralizovaných častí nových programov v oblasti vzdelávania, audiovizuálneho sektora a kultúry.

               (4)

               Na základe uvedeného hodnotenia by sa malo agentúre zveriť nielen riadenie týchto nových programov, ale aj riadenie projektov, ktoré, hoci spadajú do oblastí súčasnej pôsobnosti agentúry, by mohli byť financované prostredníctvom iných ustanovení alebo prostriedkov. Ide o projekty, ktoré by mohli byť financované prostredníctvom pomoci Spoločenstva krajinám západného Balkánu, z prostriedkov Európskeho rozvojového fondu, určitými nástrojmi európskej politiky susedstva a partnerstva, nástrojom financovania rozvojovej spolupráce a určitými dohodami uzatvorenými Spoločenstvom s tretími krajinami v oblasti vzdelávania, odbornej prípravy a mládeže.

               (5)

               Okrem toho si Komisia želá zveriť agentúre vytvorenie, na úrovni Spoločenstva, informačnej siete o vzdelávaní v Európe (Eurydice), na ktorú sa zameriava akcia 6.1 druhej fázy akčného programu Spoločenstva v oblasti vzdelávania Sokrates a prierezový akčný program v oblasti celoživotného vzdelávania a odbornej prípravy Life Long Learning.

               (6)

               Nakoniec je s cieľom zaručiť stále a účinné riadenia nových programov zverených agentúre potrebné pozmeniť jej obdobie pôsobenia a zosúladiť ho s dĺžkou trvania týchto nových programov. Obdobie pôsobenia agentúry musí okrem iného obsahovať obdobie na postupné ukončenie (phasing out) v trvaní dvoch rokov vzhľadom na obdobie vykonávania týchto nových programov (2014 – 2015), aby sa agentúre umožnilo ukončiť projekty vybrané počas posledného roku tohto obdobia vykonávania.

               (7)

               Rozhodnutie 2005/56/ES by sa preto malo zmeniť a doplniť.

               (8)

               Ustanovenia uvedené v tomto rozhodnutí sú v súlade so stanoviskom Výboru pre výkonné orgány,

         ROZHODLA TAKTO:
   Článok 1
   Rozhodnutie 2005/56/ES sa mení a dopĺňa takto:

               1.

               Článok 3 ods. 1 sa nahrádza takto:
               „1.   Agentúra sa zriaďuje na obdobie od 1. januára 2005 do 31. decembra 2015.“

               2.

               Článok 4 ods. 1 sa nahrádza takto:
               „1.   Agentúra je zodpovedná za riadenie určitých častí týchto programov Spoločenstva:

                           1.

                           druhá fáza akčného programu Spoločenstva v oblasti vzdelávania Sokrates (2000 – 2006), schválená rozhodnutím Európskeho parlamentu a Rady č. 253/2000/ES (3);

                           2.

                           druhá fáza akčného programu Spoločenstva pre odborné vzdelávanie Leonardo da Vinci (2000 – 2006), schválená rozhodnutím Rady 1999/382/ES (4);

                           3.

                           akčný program Spoločenstva Mládež (2000 – 2006), schválený rozhodnutím Európskeho parlamentu a Rady č. 1031/2000/ES (5);

                           4.

                           program Kultúra 2000 (2000 – 2006), schválený rozhodnutím Európskeho parlamentu a Rady č. 508/2000/ES (6);

                           5.

                           projekty v oblasti vyššieho vzdelávania, ktoré by mohli byť financované v rámci ustanovení o poskytovaní pomoci partnerským štátom vo východnej Európe a strednej Ázii (2000 – 2006), stanovenej nariadením Rady (ES, Euratom) č. 99/2000 (7);

                           6.

                           projekty v oblasti vyššieho vzdelávania, ktoré by mohli byť financované v rámci ustanovení o pomoci Albánsku, Bosne a Hercegovine, Chorvátsku, Federatívnej republike Juhoslávii a Bývalej juhoslovanskej republike Macedónsko (2000 – 2006), schválené v rámci nariadenia Rady (ES) č. 2666/2000 (8);

                           7.

                           projekty, ktoré by mohli byť financované v rámci ustanovení Dohody medzi Európskym spoločenstvom a Spojenými štátmi americkými o obnovení programu spolupráce v oblasti vyššieho vzdelávania a odborného vzdelávania a prípravy (2001 – 2005), schválenej rozhodnutím Rady 2001/196/ES (9);

                           8.

                           projekty, ktoré by mohli byť financované v rámci ustanovení Dohody medzi Európskym spoločenstvom a vládou Kanady o obnovení programu spolupráce v oblasti vyššieho vzdelávania a odbornej prípravy (2001 – 2005), schválenej rozhodnutím Rady 2001/197/ES (10);

                           9.

                           program na podporu rozvoja, distribúcie a propagácie európskych audiovizuálnych diel (MEDIA Plus – rozvoj, distribúcia a propagácia) (2001 – 2006), schválený rozhodnutím Rady 2000/821/ES (11);

                           10.

                           program ďalšieho vzdelávania odborníkov európskeho audiovizuálneho programového priemyslu (MEDIA – vzdelávanie) (2001 – 2006), schválený rozhodnutím Európskeho parlamentu a Rady č. 163/2001/ES (12);

                           11.

                           viacročný program na účinnú integráciu informačných a komunikačných technológií (IKT) do systémov vzdelávania a odbornej prípravy v Európe (program eLearning) (2004 – 2006), schválený rozhodnutím Európskeho parlamentu a Rady č. 2318/2003/ES (13);

                           12.

                           akčný program Spoločenstva na podporu aktívneho európskeho občianstva (občianska účasť) (2004 – 2006), schválený rozhodnutím Rady 2004/100/ES (14);

                           13.

                           akčný program Spoločenstva na podporu organizácií aktívnych na európskej úrovni v oblasti mládeže (2004 – 2006), schválený rozhodnutím Európskeho parlamentu a Rady č. 790/2004/ES (15);

                           14.

                           akčný program Spoločenstva na podporu organizácií činných na európskej úrovni a špecifických činností v oblasti vzdelávania a školenia (2004 – 2006), schválený rozhodnutím Európskeho parlamentu a Rady č. 791/2004/ES (16);

                           15.

                           akčný program Spoločenstva zameraný na podporu organizácií pôsobiacich na európskej úrovni v oblasti kultúry (2004 – 2006), schválený rozhodnutím Európskeho parlamentu a Rady č. 792/2004/ES (17);

                           16.

                           projekty v oblasti vyššieho vzdelávania, ktoré by mohli byť financované z prostriedkov 9. Európskeho rozvojového fondu (2000 – 2007) (18);

                           17.

                           program na zvýšenie kvality vysokoškolského vzdelávania a na podporu porozumenia medzi kultúrami prostredníctvom spolupráce s tretími krajinami (Erasmus Mundus) (2004 – 2008), schválený rozhodnutím Európskeho parlamentu a Rady č. 2317/2003/ES (19);

                           18.

                           projekty, ktoré by mohli byť financované v rámci ustanovení Dohody medzi Európskym spoločenstvom a Spojenými štátmi americkými o obnovení programu spolupráce v oblasti vyššieho vzdelávania a odborného vzdelávania a prípravy (2006 – 2013), schválenej rozhodnutím Rady 2006/910/ES (20);

                           19.

                           projekty, ktoré by mohli byť financované v rámci ustanovení Dohody medzi Európskym spoločenstvom a vládou Kanady o obnovení programu spolupráce v oblasti vyššieho vzdelávania, odbornej prípravy a mládeže (2006 – 2013), schválenej rozhodnutím Rady 2006/964/ES (21);

                           20.

                           akčný program v oblasti celoživotného vzdelávania a odbornej prípravy Life Long Learning (2007 – 2013), schválený rozhodnutím Európskeho parlamentu a Rady č. 1720/2006/ES (22);

                           21.

                           program Kultúra (2007 – 2013), schválený rozhodnutím Európskeho parlamentu a Rady č. 1855/2006/ES (23);

                           22.

                           program „Európa pre občanov“ na podporu aktívneho európskeho občianstva (občianska účasť) (2007 – 2013), schválený rozhodnutím Európskeho parlamentu a Rady č. 1904/2006/ES (24);

                           23.

                           program „Mládež v akcii“ (2007 – 2013), schválený rozhodnutím Európskeho parlamentu a Rady č. 1719/2006/ES (25);

                           24.

                           program na podporu európskeho audiovizuálneho sektora (MEDIA 2007) (2007 – 2013), schválený rozhodnutím Európskeho parlamentu a Rady č. 1718/2006/ES (26);

                           25.

                           projekty v oblasti vyššieho vzdelávania a mládeže, ktoré by mohli byť financované v rámci ustanovení nástroja predvstupovej pomoci (IAP) (2007 – 2013) ustanoveného nariadením Rady (ES) č. 1085/2006 (27);

                           26.

                           projekty v oblasti vyššieho vzdelávania, ktoré by mohli byť financované v rámci ustanovení týkajúcich sa pomoci na hospodársku spoluprácu s rozvojovými krajinami Ázie, schválené v rámci nariadenia Rady (EHS) č. 443/92 (28);

                           27.

                           projekty v oblasti vyššieho vzdelávania, ktoré by mohli byť financované v rámci ustanovení európskeho nástroja susedstva a partnerstva, vytvoreného nariadením Európskeho parlamentu a Rady (ES) č. 1638/2006 (29);

                           28.

                           projekty v oblasti vyššieho vzdelávania, ktoré by mohli byť financované prostredníctvom ustanovení nástroja financovania rozvojovej spolupráce, vytvoreného nariadením Európskeho parlamentu a Rady (ES) č. 1905/2006 (30).

               3.

               Do článku 4 ods. 2 sa dopĺňa toto písmeno d):

                           „d)

                           vytvorenie, na úrovni Spoločenstva, informačnej siete o vzdelávaní v Európe (Eurydice) na zhromažďovanie, analýzu a šírenie informácií, ako aj na vydávanie štúdií a publikácií.“

               4.

               Článok 6 sa nahrádza takto:
               „Článok 6
               Granty
               Bez toho, aby boli dotknuté ďalšie príjmy, agentúra prijme na svoju prevádzku grant uvedený vo všeobecnom rozpočte Európskych spoločenstiev, ako aj prostriedky z Európskeho rozvojového fondu. Tento grant a tieto prostriedky sa vyberú z finančných prostriedkov pridelených na príslušné programy uvedené v článku 4 ods. 1, prípadne z prostriedkov pridelených na iné programy Spoločenstva, ktorých vykonávanie je zverené agentúre podľa článku 4 ods. 3.“

         Článok 2
   Toto rozhodnutie nadobúda účinnosť 1. januára 2007.

      V Bruseli 8. februára 2007

            Za Komisiu

         Ján FIGEĽ

            člen Komisie

      (1)  Ú. v. ES L 11, 16.1.2003, s. 1.

      (2)  Ú. v. EÚ L 24, 27.1.2005, s. 35.

      (3)

               (1)*

                  Ú. v. ES L 28, 3.2.2000, s. 1. Rozhodnutie naposledy zmenené a doplnené nariadením (ES) č. 885/2004 (Ú. v. EÚ L 168, 1.5.2004, s. 1).

      (4)

               (2)*

                  Ú. v. ES L 146, 11.6.1999, s. 33. Rozhodnutie naposledy zmenené a doplnené nariadením (ES) č. 885/2004.

      (5)

               (3)*

                  Ú. v. ES L 117, 18.5.2000, s. 1. Rozhodnutie naposledy zmenené a doplnené nariadením (ES) č. 885/2004.

      (6)

               (4)*

                  Ú. v. ES L 63, 10.3.2000, s. 1. Rozhodnutie naposledy zmenené a doplnené nariadením (ES) č. 885/2004.

      (7)

               (5)*

                  Ú. v. ES L 12, 18.1.2000, s. 1. Nariadenie zmenené a doplnené nariadením Rady (ES) č. 2112/2005 (Ú. v. EÚ L 344, 27.12.2005, s. 23).

      (8)

               (6)*

                  Ú. v. ES L 306, 7.12.2000, s. 1. Nariadenie naposledy zmenené a doplnené nariadením (ES) č. 2112/2005.

      (9)

               (7)*

                  Ú. v. ES L 71, 13.3.2001, s. 7.

      (10)

               (8)*

                  Ú. v. ES L 71, 13.3.2001, s. 15.

      (11)

               (9)*

                  Ú. v. ES L 336, 30.12.2000, s. 82. Rozhodnutie naposledy zmenené a doplnené nariadením (ES) č. 885/2004.

      (12)

               (10)*

                  Ú. v. ES L 26, 27.1.2001, s. 1. Rozhodnutie naposledy zmenené a doplnené nariadením (ES) č. 885/2004.

      (13)

               (11)*

                  Ú. v. EÚ L 345, 31.12.2003, s. 9.

      (14)

               (12)*

                  Ú. v. EÚ L 30, 4.2.2004, s. 6.

      (15)

               (13)*

                  Ú. v. EÚ L 138, 30.4.2004, s. 24.

      (16)

               (14)*

                  Ú. v. EÚ L 138, 30.4.2004, s. 31.

      (17)

               (15)*

                  Ú. v. EÚ L 138, 30.4.2004, s. 40.

      (18)

               (16)*

               Fond zriadený internou dohodou medzi zástupcami vlád členských štátov, ktorí sa stretávajú v rámci Rady, o financovaní a správe pomoci Spoločenstva podľa finančného protokolu Dohody o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, podpísanej v Cotonou (Benin) 23. júna 2000, a o prideľovaní finančnej pomoci zámorským krajinám a územiam, na ktorú sa uplatňuje časť štyri Zmluvy o ES (Ú. v. ES L 317, 15.12.2000, s. 355).

      (19)

               (17)*

                  Ú. v. EÚ L 345, 31.12.2003, s. 1.

      (20)

               (18)*

                  Ú. v. EÚ L 346, 9.12.2006, s. 33.

      (21)

               (19)*

                  Ú. v. EÚ L 397, 30.12.2006, s. 14.

      (22)

               (20)*

                  Ú. v. EÚ L 327, 24.11.2006, s. 45.

      (23)

               (21)*

                  Ú. v. EÚ L 372, 27.12.2006, s. 1.

      (24)

               (22)*

                  Ú. v. EÚ L 378, 27.12.2006, s. 32.

      (25)

               (23)*

                  Ú. v. EÚ L 327, 24.11.2006, s. 30.

      (26)

               (24)*

                  Ú. v. EÚ L 327, 24.11.2006, s. 12.

      (27)

               (25)*

                  Ú. v. EÚ L 210, 31.7.2006, s. 82.

      (28)

               (26)*

                  Ú. v. ES L 52, 27.2.1992, s. 1. Nariadenie naposledy zmenené a doplnené nariadením (ES) č. 2112/2005.

      (29)

               (27)*

                  Ú. v. EÚ L 310, 9.11.2006, s. 1.

      (30)

               (28)*

                  Ú. v. EÚ L 378, 27.12.2006, s. 41.“


title: Rozhodnutie Európskeho parlamentu a Rady (EÚ) 2016/2371 zo 14. decembra 2016 o poskytnutí ďalšej makrofinančnej pomoci Jordánskemu hášimovskému kráľovstvu

text:
               23.12.2016

               SK

               Úradný vestník Európskej únie

               L 352/18

         ROZHODNUTIE EURÓPSKEHO PARLAMENTU A RADY (EÚ) 2016/2371
   zo 14. decembra 2016
   o poskytnutí ďalšej makrofinančnej pomoci Jordánskemu hášimovskému kráľovstvu
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 212 ods. 2,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:

               (1)

               Vzťahy medzi Európskou úniou (ďalej len „Únia“) a Jordánskym hášimovským kráľovstvom (ďalej len „Jordánsko“) sa rozvíjajú v rámci európskej susedskej politiky (ďalej len „ESP“). Jordánsko podpísalo 24. novembra 1997 dohodu o pridružení (2) s Úniou, ktorá nadobudla platnosť 1. mája 2002. V rámci uvedenej dohody Únia a Jordánsko postupne vytvorili zónu voľného obchodu s prechodným obdobím 12 rokov. Okrem toho v roku 2007 nadobudla platnosť dohoda o ďalšej liberalizácii obchodu s poľnohospodárskymi výrobkami (3). V roku 2010 bolo medzi Úniou a Jordánskom dohodnuté partnerstvo s posilneným štatútom, ktoré prinieslo rozšírenie oblastí spolupráce. Protokol o mechanizme na urovnávanie sporov v oblasti obchodu medzi EÚ a Jordánskom bol podpísaný v decembri 2009 a nadobudol platnosť 1. júla 2011. Bilaterálny politický dialóg a hospodárska spolupráca sa ďalej rozvíjali v rámci dohody o pridružení a jednotného rámca podpory prijatého na obdobie rokov 2014 – 2017.

               (2)

               Od roku 2011 začalo Jordánsko uskutočňovať celý rad politických reforiem na posilnenie parlamentnej demokracie a právneho štátu. Bol vytvorený Ústavný súd a nezávislá volebná komisia a jordánsky parlament schválil niekoľko významných zákonov, najmä volebný zákon a zákon o politických stranách, ako aj zákony o decentralizácii a o obecnom zriadení.

               (3)

               Jordánske hospodárstvo významne utrpelo neutíchajúcimi regionálnymi nepokojmi najmä v susednom Iraku a Sýrii. Spolu s oslabeným globálnym prostredím mali tieto regionálne nepokoje veľmi negatívny vplyv na vonkajšie príjmy a zaťažili verejné financie. Cestovný ruch a prílev priamych zahraničných investícií boli negatívne ovplyvnené, obchodné trasy zablokované a tok zemného plynu z Egypta narušený. Okrem toho bolo jordánske hospodárstvo ovplyvnené aj veľkým prílevom sýrskych utečencov, čo zvýšilo tlak na jeho fiškálnu pozíciu, verejné služby a infraštruktúru.

               (4)

               Od vypuknutia konfliktov v Sýrii v roku 2011 Únia vyjadrila svoj jednoznačný záväzok podporovať Jordánsko, ktoré sa zaoberá hospodárskymi a sociálnymi dôsledkami sýrskej krízy, a najmä prítomnosťou veľkého počtu sýrskych utečencov na svojom území. Únia zvýšila svoju finančnú podporu Jordánsku, prehĺbila spoluprácu v mnohých oblastiach vrátane občianskej spoločnosti, volebného systému, regionálneho rozvoja a sociálnych a hospodárskych reforiem. Okrem toho Únia ponúkla Jordánsku možnosť uzatvorenia prehĺbenej a komplexnej zóny voľného obchodu.

               (5)

               V tejto ťažkej hospodárskej a finančnej situácii jordánske orgány a Medzinárodný menový fond (MMF) schválili v auguste 2012 prvý program makroekonomických úprav, ktorý bol podporený trojročnou dohodu o pohotovostnej pôžičke (SBA) vo výške 2 000 miliónov USD. Okrem toho bol uvedený program úspešne dokončený v auguste 2015. V rámci uvedeného programu Jordánsko dosiahlo značný pokrok vo fiškálnej konsolidácii aj vďaka poklesu cien ropy a niekoľkých štrukturálnych reformách.

               (6)

               Jordánsko v decembri 2012 požiadalo Úniu o doplnkovú makrofinančnú pomoc. Preto bolo v decembri 2013 schválené rozhodnutie o poskytnutí makrofinančnej pomoci vo výške 180 miliónov EUR vo forme pôžičiek (4) (MFP-I). Dňa 18. marca 2014 nadobudlo účinnosť Memorandum o porozumení, ktorým sa určujú podmienky politiky týkajúce sa MFP-I. Po implementovaní dohodnutých politických opatrení bola 10. februára 2015 vyplatená prvá tranža MFP-I a druhá tranža bola vyplatená 15. októbra 2015.

               (7)

               Od vypuknutia krízy v Sýrii vyčlenila Únia takmer 1 130 miliónov EUR na Jordánsko. Táto suma zahŕňa okrem 180 miliónov EUR z prvej operácie makrofinančnej pomoci sumu 500 miliónov EUR v rámci pravidelne plánovanej bilaterálnej spolupráce v Jordánsku financovanej v rámci nástroja európskeho susedstva, asi 250 miliónov EUR z rozpočtu na humanitárnu pomoc a viac ako 30 miliónov EUR z nástroja na podporu stability a mieru. Okrem toho Európska investičná banka poskytla od roku 2011 úvery vo výške 264 miliónov EUR.

               (8)

               Zintenzívnenie sýrskej krízy v roku 2015 vážne ovplyvnilo Jordánsko prostredníctvom účinkov na obchod, cestovný ruch a dôveru investorov. Jordánsko bolo ovplyvnené aj poklesom finančnej podpory od štátov Rady pre spoluprácu v Perzskom zálive, ktoré zasiahol pokles cien ropy. V dôsledku toho sa spomalil hospodársky rast, zvýšila nezamestnanosť a objavili sa nové fiškálne a vonkajšie finančné potreby.

               (9)

               V tejto náročnej situácii Únia potvrdila svoj záväzok podporovať Jordánsko v jeho hospodárskych a sociálnych problémoch a reformnom procese. Uvedený záväzok bol vyjadrený najmä na konferencii „Podpora Sýrii a regiónu“, ktorá sa konala 4. februára 2016 v Londýne, kde sa Únia zaviazala poskytnúť 2 390 miliónov EUR v období 2016 – 2017 na finančnú podporu krajín, ktoré sú najviac zasiahnuté utečeneckou krízou, vrátane Jordánska. Politická a hospodárska podpora procesu reforiem v Jordánsku zo strany Únie je v súlade s politikou Únie voči regiónu južného Stredozemia, ako sa stanovuje v rámci ESP.

               (10)

               Po zhoršení jordánskej hospodárskej a finančnej situácie začali MMF a Jordánsko rokovať aj o novej dohode, ktorá by mohla mať podobu rozšíreného fondu (ďalej len „program MMF“) a pravdepodobne by pokrývala obdobie troch rokov so začiatkom v druhom polroku 2016. Nový program MMF by sa zameriaval na zmiernenie ťažkostí Jordánska v oblasti krátkodobej platobnej bilancie pri súčasnom stimulovaní uskutočňovania zásadných opatrení v oblasti úprav.

               (11)

               V marci 2016 Jordánsko vzhľadom na zhoršujúcu sa hospodársku situáciu a výhľad požiadalo Úniu o dodatočnú makrofinančnú pomoc.

               (12)

               Keďže na Jordánsko sa vzťahuje ESP, malo by sa považovať za oprávnené na získanie makrofinančnej pomoci Únie.

               (13)

               Makrofinančná pomoc Únie by mala byť výnimočným finančným nástrojom určeným na účelovo neviazanú a všeobecnú podporu platobnej bilancie, ktorý je zameraný na okamžité potreby vonkajšieho financovania príjemcu, pričom by sa malo podporiť vykonávanie politického programu obsahujúceho zásadné bezodkladné opatrenia v oblasti úprav a štrukturálnych reforiem zamerané na zlepšenie platobnej bilancie v krátkodobom horizonte.

               (14)

               Keďže v platobnej bilancii Jordánska naďalej existuje značný zostatkový rozdiel vo vonkajšom financovaní presahujúci zdroje poskytnuté MMF a ďalšími viacstrannými inštitúciami, makrofinančná pomoc Únie, ktorá sa má poskytnúť Jordánsku, sa v súčasnej výnimočnej situácii považuje za primeranú reakciu na žiadosť Jordánska podporiť stabilizáciu hospodárstva v spojení s programom MMF. Prostredníctvom makrofinančnej pomoci Únie, ktorou sa dopĺňajú zdroje dostupné v rámci finančnej dohody MMF, by sa podporil program Jordánska zameraný na stabilizáciu hospodárstva a štrukturálne reformy.

               (15)

               Makrofinančná pomoc Únie by mala byť zameraná na podporu obnovy udržateľnej vonkajšej finančnej situácie Jordánska a zároveň aj na podporu jeho hospodárskeho a sociálneho rozvoja.

               (16)

               Výška makrofinančnej pomoci Únie sa určuje na základe celkového kvantitatívneho posúdenia zostatkových potrieb vonkajšieho financovania Jordánska, pričom sa zároveň berie do úvahy jeho schopnosť financovania z vlastných zdrojov, najmä z medzinárodných rezerv, ktoré má k dispozícii. Makrofinančná pomoc Únie by mala dopĺňať programy a zdroje MMF a Svetovej banky. Pri určení výšky pomoci sa tiež zohľadňujú očakávané finančné príspevky od viacstranných darcov, potreba zaistiť spravodlivé rozdelenie zaťaženia medzi Úniu a ostatných darcov, ako aj predchádzajúce využitie ďalších nástrojov Únie pre vonkajšie financovanie v Jordánsku a pridaná hodnota celkovej angažovanosti Únie.

               (17)

               Komisia by mala zaistiť, aby bola makrofinančná pomoc Únie právne a vecne zosúladená s kľúčovými zásadami a cieľmi jednotlivých oblastí vonkajšej činnosti, opatreniami prijatými v rámci týchto oblastí a s ostatnými relevantnými politikami Únie.

               (18)

               Makrofinančnou pomocou Únie by sa mala podporovať vonkajšia politika Únie voči Jordánsku. Útvary Komisie a Európska služba pre vonkajšiu činnosť by mali úzko spolupracovať pri poskytovaní makrofinančnej pomoci tak, aby koordinovali vonkajšiu politiku Únie a zabezpečili jej jednotnosť.

               (19)

               Makrofinančnou pomocou Únie by sa mal podporiť záväzok Jordánska voči hodnotám, ktoré zdieľa s Úniou, vrátane hodnôt, ako je demokracia, právny štát, dobrá správa vecí verejných, dodržiavanie ľudských práv, udržateľný rozvoj a znižovanie chudoby, ako aj jeho záväzok dodržiavať zásady otvoreného a spravodlivého obchodu založeného na pravidlách.

               (20)

               Podmienkou poskytnutia makrofinančnej pomoci Únie by malo byť, aby Jordánsko rešpektovalo účinné demokratické mechanizmy vrátane pluralitného parlamentného systému a zásad právneho štátu a zaručilo dodržiavania ľudských práv. Navyše, špecifické ciele makrofinančnej pomoci Únie by mali posilniť efektívnosť, transparentnosť a zodpovednosť systémov hospodárenia s verejnými financiami v Jordánsku a mali by presadzovať štrukturálne reformy zamerané na podporu udržateľného a inkluzívneho rastu, vytvárania pracovných miest a fiškálnej konsolidácie. Plnenie podmienok, ako aj dosahovanie týchto cieľov, by mala pravidelne monitorovať Komisia a Európska služba pre vonkajšiu činnosť.

               (21)

               S cieľom zaistiť účinnú ochranu finančných záujmov Únie v súvislosti s makrofinančnou pomocou Únie by malo Jordánsko prijať vhodné opatrenia týkajúce sa predchádzania a boja proti podvodom, korupcii a všetkým ďalším nezrovnalostiam súvisiacim s touto pomocou. Okrem toho by sa malo stanoviť, že Komisia bude vykonávať kontroly a Dvor audítorov bude vykonávať audity.

               (22)

               Vyplatením makrofinančnej pomoci Únie nie sú dotknuté právomoci Európskeho parlamentu a Rady ako rozpočtového orgánu.

               (23)

               Sumy financovania potrebné na poskytnutie makrofinančnej pomoci by mali byť v súlade s rozpočtovými prostriedkami stanovenými vo viacročnom finančnom rámci.

               (24)

               Makrofinančnú pomoc Únie by mala riadiť Komisia. S cieľom zabezpečiť, aby Európsky parlament a Rada mohli sledovať vykonávanie tohto rozhodnutia, by ich Komisia mala pravidelne informovať o vývoji v súvislosti s pomocou a poskytovať im príslušné dokumenty.

               (25)

               S cieľom zabezpečiť jednotné podmienky vykonávania tohto rozhodnutia by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (5).

               (26)

               Na makrofinančnú pomoc Únie by sa mali vzťahovať podmienky v oblasti hospodárskej politiky, ktoré sa majú stanoviť v memorande o porozumení. S cieľom zabezpečiť jednotné podmienky vykonávania a na účely efektívnosti by mala byť Komisia splnomocnená rokovať o týchto podmienkach s jordánskymi orgánmi pod dohľadom výboru zástupcov členských štátov v súlade s nariadením (EÚ) č. 182/2011. Podľa uvedeného nariadenia by sa mal konzultačný postup vo všeobecnosti uplatňovať vo všetkých prípadoch okrem tých, ktoré sú stanovené v uvedenom nariadení. Vzhľadom na potenciálne významný vplyv pomoci presahujúcej 90 miliónov EUR je vhodné, aby sa na operácie presahujúce túto prahovú hodnotu uplatnil postup preskúmania. Vzhľadom na výšku makrofinančnej pomoci Únie Jordánsku by sa mal na prijatie memoranda o porozumení a na akékoľvek zníženie, pozastavenie alebo zrušenie pomoci uplatniť postup preskúmania,

         PRIJALI TOTO ROZHODNUTIE:
   Článok 1
   1.   Únia v záujme podpory stabilizácie hospodárstva a programu zásadných reforiem v Jordánsku poskytne Jordánsku makrofinančnú pomoc (ďalej len „makrofinančná pomoc Únie“) v maximálnej výške 200 miliónov EUR. Účelom pomoci je prispieť k pokrytiu potrieb Jordánska spojených s platobnou bilanciou, ako sa uvádza v programe MMF.
   2.   Celá výška makrofinančnej pomoci Únie sa Jordánsku poskytuje vo forme úverov. Komisia je splnomocnená požičať si v mene Únie potrebné finančné prostriedky na kapitálových trhoch alebo od finančných inštitúcií a následne ich požičať Jordánsku. Úvery majú maximálnu priemernú lehotu splatnosti 15 rokov.
   3.   Vyplatenie makrofinančnej pomoci Únie riadi Komisia spôsobom, ktorý je v súlade s dohodami alebo dohovormi dosiahnutými medzi MMF a Jordánskom a s kľúčovými zásadami a cieľmi hospodárskych reforiem stanovenými v dohode o pridružení medzi EÚ a Jordánskom, jednotnom rámci podpory na obdobie rokov 2014 – 2017 a prioritami budúceho partnerstva. Komisia pravidelne informuje Európsky parlament a Radu o vývoji v súvislosti s poskytovaním makrofinančnej pomoci Únie vrátane jej vyplácania a týmto inštitúciám včas poskytuje príslušné dokumenty.
   4.   Makrofinančná pomoc Únie je k dispozícii počas obdobia dva a pol roka, počínajúc prvým dňom od nadobudnutia platnosti memoranda o porozumení uvedeného v článku 3 ods. 1.
   5.   Ak sa potreby Jordánska v oblasti financovania počas vyplácania makrofinančnej pomoci Únie v porovnaní s pôvodnými prognózami zásadne znížia, Komisia konajúc v súlade s postupom preskúmania uvedeným v článku 7 ods. 2 zníži výšku tejto pomoci alebo ju pozastaví, či zruší.
   Článok 2
   1.   Podmienkou poskytnutia makrofinančnej pomoci Únie je rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Jordánska.
   2.   Komisia a Európska služba pre vonkajšiu činnosť monitorujú plnenie tejto podmienky stanovenej v odseku 1 počas celého obdobia trvania makrofinančnej pomoci Únie.
   3.   Odseky 1 a 2 tohto článku sa uplatňujú v súlade s rozhodnutím Rady 2010/427/EÚ (6).
   Článok 3
   1.   Komisia sa v súlade s postupom preskúmania uvedeným v článku 7 ods. 2 dohodne s jordánskymi orgánmi na jasne vymedzených podmienkach v oblasti hospodárskej politiky a finančných podmienkach, ktorým podlieha makrofinančná pomoc Únie a ktoré sa stanovia v memorande o porozumení (ďalej len „memorandum o porozumení“) zahŕňajúcom časový rámec plnenia týchto podmienok, pričom sa zameria na štrukturálne reformy a zdravé verejné financie. Podmienky v oblasti hospodárskej politiky a finančné podmienky stanovené v memorande o porozumení musia byť v súlade s dohodami alebo dohovormi uvedenými v článku 1 ods. 3 vrátane programov makroekonomických úprav a štrukturálnych reforiem, ktoré Jordánsko vykonáva s podporou MMF.
   2.   Podmienky uvedené v odseku 1 sa zamerajú najmä na zvýšenie efektívnosti, transparentnosti a zodpovednosti systémov hospodárenia s verejnými financiami v Jordánsku, a to aj pri využívaní makrofinančnej pomoci Únie. Pri navrhovaní politických opatrení sa riadne zohľadňuje aj pokrok dosiahnutý pri vzájomnom otváraní trhov, rozvoj spravodlivého obchodu založeného na pravidlách a ostatné priority v kontexte vonkajšej politiky Únie. Pokrok pri dosahovaní týchto cieľov Komisia pravidelne monitoruje.
   3.   Podrobné finančné podmienky makrofinančnej pomoci Únie sa stanovia v dohode o úvere, ktorú majú uzavrieť Komisia a jordánske orgány.
   4.   Komisia v pravidelných intervaloch overuje, či sa aj naďalej plnia podmienky uvedené v článku 4 ods. 3 a či je hospodárska politika Jordánska v súlade s cieľmi makrofinančnej pomoci Únie. Komisia pri tejto činnosti úzko spolupracuje s MMF a so Svetovou bankou a v prípade potreby s Európskym parlamentom a Radou.
   Článok 4
   1.   Za predpokladu splnenia podmienok uvedených v odseku 3 poskytne Komisia makrofinančnú pomoc Únie vo forme úveru v dvoch splátkach. Výška každej splátky sa stanoví v memorande o porozumení.
   2.   Sumy makrofinančnej pomoci Únie sa použijú na financovanie Garančného fondu pre vonkajšie opatrenia, ak je to potrebné, v súlade s nariadením Rady (ES, Euratom) č. 480/2009 (7).
   3.   Komisia rozhoduje o vyplatení splátok za predpokladu splnenia všetkých týchto podmienok:

               a)

               podmienka stanovená v článku 2;

               b)

               trvalo uspokojivé výsledky pri vykonávaní politického programu obsahujúceho zásadné opatrenia v oblasti úprav a štrukturálnych reforiem s podporou nepreventívneho úverového mechanizmu MMF a

               c)

               uspokojivé plnenie podmienok v oblasti hospodárskej politiky a finančných podmienok, ktoré sa dohodli v memorande o porozumení.

         Vyplatenie druhej splátky sa v zásade uskutoční najskôr tri mesiace po vyplatení prvej splátky.
   4.   Ak podmienky uvedené v prvom pododseku odseku 3 nie sú splnené, Komisia dočasne pozastaví alebo zruší vyplácanie makrofinančnej pomoci Únie. V takýchto prípadoch oznámi Európskemu parlamentu a Rade dôvody tohto pozastavenia alebo zrušenia.
   5.   Makrofinančná pomoc Únie sa vypláca Centrálnej banke Jordánska. V súlade s ustanoveniami, ktoré sa majú dohodnúť v memorande o porozumení, vrátane potvrdenia zostatkových potrieb financovania rozpočtu, sa finančné prostriedky Únie môžu previesť jordánskemu ministerstvu financií ako konečnému príjemcovi.
   Článok 5
   1.   Operácie prijímania a poskytovania úverov súvisiace s makrofinančnou pomocou Únie sa vykonávajú v eurách s použitím valuty rovnakého dátumu a nesmú pre Úniu predstavovať zmenu splatnosti, ani ju vystaviť žiadnemu riziku spojenému so zmenou výmenného kurzu alebo úrokovej sadzby, ani inému obchodnému riziku.
   2.   Pokiaľ to okolnosti umožňujú a ak o to Jordánsko požiada, Komisia môže prijať potrebné kroky, aby zabezpečila, že sa do zmluvných podmienok poskytnutia úveru zahrnie ustanovenie o predčasnom splatení úveru a že tomuto ustanoveniu bude zodpovedať príslušné ustanovenie v podmienkach týkajúcich sa operácií prijímania úverov.
   3.   Ak okolnosti umožnia zlepšenie úrokovej sadzby úveru a ak o to Jordánsko požiada, Komisia sa môže rozhodnúť úplne alebo čiastočne refinancovať svoje počiatočné úvery alebo môže reštrukturalizovať príslušné finančné podmienky. Operácie refinancovania alebo reštrukturalizácie sa vykonávajú v súlade s odsekmi 1 a 4 a nesmú viesť k predĺženiu splatnosti dotknutých prijatých úverov ani k zvýšeniu sumy istiny nesplatenej k dátumu refinancovania alebo reštrukturalizácie.
   4.   Všetky náklady, ktoré vzniknú Únii v súvislosti s operáciami prijímania a poskytovania úverov na základe tohto rozhodnutia, znáša Jordánsko.
   5.   Komisia informuje Európsky parlament a Radu o vývoji operácií uvedených v odsekoch 2 a 3.
   Článok 6
   1.   Makrofinančná pomoc Únie sa vykonáva v súlade s nariadením Európskeho parlamentu a Rady (EÚ, Euratom) č. 966/2012 (8) a s delegovaným nariadením Komisie (EÚ) č. 1268/2012 (9).
   2.   Vykonávanie makrofinančnej pomoci Únie podlieha priamemu hospodáreniu.
   3.   Dohoda o úvere uvedená v článku 3 ods. 3 obsahuje ustanovenia s cieľom:

               a)

               zabezpečiť, aby Jordánsko pravidelne kontrolovalo, či sa finančné prostriedky poskytované z rozpočtu Únie využívajú riadne, aby Jordánsko prijalo vhodné opatrenia na predchádzanie nezrovnalostiam a podvodom a v prípade potreby podniklo právne kroky s cieľom získať späť akékoľvek finančné prostriedky poskytnuté podľa tohto rozhodnutia, ktoré boli získané neoprávnene;

               b)

               zabezpečiť ochranu finančných záujmov Únie, a to najmä zavedením konkrétnych opatrení v súvislosti s prevenciou a bojom proti podvodom, korupcii a iným nezrovnalostiam s dosahom na makrofinančnú pomoc Únie v súlade s nariadením Rady (ES, Euratom) č. 2988/95 (10), nariadením Rady (Euratom, ES) č. 2185/96 (11) a nariadením Európskeho parlamentu a Rady (EÚ, Euratom) č. 883/2013 (12);

               c)

               výslovne splnomocniť Komisiu vrátane Európskeho úradu pre boj proti podvodom alebo ich zástupcov na vykonávanie kontrol vrátane kontrol a inšpekcií na mieste;

               d)

               výslovne splnomocniť Komisiu a Dvor audítorov na vykonávanie auditov počas obdobia dostupnosti makrofinančnej pomoci Únie a po tomto období vrátane auditov dokumentov a auditov na mieste, ako sú napríklad operatívne posúdenia; a

               e)

               zabezpečiť, aby mala Únia nárok na predčasné splatenie úveru, ak sa zistí, že Jordánsko sa v súvislosti s riadením makrofinančnej pomoci Únie dopustilo podvodu alebo korupcie alebo akéhokoľvek iného protiprávneho konania poškodzujúceho finančné záujmy Únie.

         4.   Pred vykonaním makrofinančnej pomoci Únie Komisia posúdi prostredníctvom operatívneho hodnotenia spoľahlivosť finančných opatrení, administratívnych postupov a vnútorných a vonkajších kontrolných mechanizmov Jordánska, ktoré sa týkajú tejto pomoci.
   Článok 7
   1.   Komisii pomáha výbor. Uvedený výbor je výborom v zmysle nariadenia (EÚ) č. 182/2011.
   2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
   Článok 8
   1.   Komisia každý rok do 30. júna predloží Európskemu parlamentu a Rade správu o vykonávaní tohto rozhodnutia v predchádzajúcom roku vrátane hodnotenia tohto vykonávania. V uvedenej správe sa:

               a)

               preskúma dosiahnutý pokrok vo vykonávaní makrofinančnej pomoci Únie;

               b)

               posúdi hospodárska situácia a vyhliadky Jordánska, ako aj pokrok dosiahnutý vo vykonávaní politických opatrení uvedených v článku 3 ods. 1;

               c)

               uvedú súvislosti medzi podmienkami v oblasti hospodárskej politiky stanovenými v memorande o porozumení, priebežnými hospodárskymi a fiškálnymi výsledkami Jordánska a rozhodnutiami Komisie o vyplatení splátok makrofinančnej pomoci Únie.

         2.   Najneskôr do dvoch rokov po uplynutí obdobia dostupnosti pomoci uvedeného v článku 1 ods. 4 Komisia predloží Európskemu parlamentu a Rade správu o následnom hodnotení, v ktorej posúdi výsledky a efektívnosť ukončenej makrofinančnej pomoci Únie a rozsah, v akom prispela k cieľom pomoci.
   Článok 9
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Štrasburgu 14. decembra 2016

            Za Európsky parlament

            predseda

         M. SCHULZ

            Za Radu

            predseda

         I. KORČOK

      (1)  Pozícia Európskeho parlamentu z 24. novembra 2016 (zatiaľ neuverejnená v úradnom vestníku) a rozhodnutie Rady z 8. decembra 2016.

      (2)  Euro-stredomorská dohoda ustanovujúca pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (Ú. v. ES L 129, 15.5.2002, s. 3).

      (3)  Dohoda vo forme výmeny listov medzi Európskym spoločenstvom a Jordánskym hášimovským kráľovstvom o recipročných liberalizačných opatreniach, ktorou sa mení a dopĺňa dohoda o pridružení medzi ES a Jordánskom a nahrádzajú prílohy I, II, III a IV a protokoly č. 1 a č. 2 k uvedenej dohode (Ú. v. EÚ L 41, 13.2.2006, s. 3).

      (4)  Rozhodnutie Európskeho parlamentu a Rady č. 1351/2013/EÚ z 11. decembra 2013 o poskytnutí makrofinančnej pomoci Jordánskemu hášimovskému kráľovstvu (Ú. v. EÚ L 341, 18.12.2013, s. 4).

      (5)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).

      (6)  Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).

      (7)  Nariadenie Rady (ES, Euratom) č. 480/2009 z 25. mája 2009, ktorým sa zriaďuje Garančný fond pre vonkajšie opatrenia (Ú. v. EÚ L 145, 10.6.2009, s. 10).

      (8)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

      (9)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).

      (10)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, 23.12.1995, s. 1).

      (11)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).

      (12)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).

      Spoločné vyhlásenie Európskeho parlamentu, Rady a Komisie
      Vzhľadom na fiškálne výzvy a mimoriadne okolnosti, ktorým Jordánsko čelí v dôsledku prijatia viac ako 1,3 milióna Sýrčanov, Komisia v roku 2017 v prípade potreby predloží po úspešnom ukončení druhej MFA a za predpokladu splnenia zvyčajných podmienok pre tento druh pomoci vrátane aktualizovaného posúdenia potrieb Jordánska, pokiaľ ide o vonkajšie financovanie, zo strany Komisie, nový návrh na rozšírenie a zvýšenie MFA Jordánsku. Táto kriticky dôležitá pomoc pre Jordánsko by krajine pomohla udržať makroekonomickú stabilitu a zároveň zachovať výsledky rozvoja a pokračovať vo svojom reformnom programe.


title: Rozhodnutie Rady 2012/527/SZBP z  27. septembra 2012 , ktorým sa mení a dopĺňa rozhodnutie 2010/573/SZBP o reštriktívnych opatreniach voči vedeniu podnesterskej oblasti Moldavskej republiky

text:
               28.9.2012

               SK

               Úradný vestník Európskej únie

               L 263/44

         ROZHODNUTIE RADY 2012/527/SZBP
   z 27. septembra 2012,
   ktorým sa mení a dopĺňa rozhodnutie 2010/573/SZBP o reštriktívnych opatreniach voči vedeniu podnesterskej oblasti Moldavskej republiky
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 27. septembra 2010 prijala rozhodnutie 2010/573/SZBP o reštriktívnych opatreniach voči vedeniu podnesterskej oblasti Moldavskej republiky (1).

               (2)

               Vzhľadom na pokrok pri dosahovaní politického urovnania podnesterského konfliktu a pri obnove voľného pohybu osôb cez administratívnu hranicu podnesterskej oblasti by sa reštriktívne opatrenia uplatňované v súvislosti s prílohou I k rozhodnutiu 2010/573/SZBP mali zrušiť.

               (3)

               Reštriktívne opatrenia uplatňované v súvislosti s prílohou II k rozhodnutiu 2010/573/SZBP by sa mali predĺžiť do 30. septembra 2013. V záujme podpory pokroku pri riešení zostávajúcich problémov týkajúcich sa škôl, ktoré vyučujú v latinke, by sa však mali vypustiť zo zoznamu osoby uvedené v zozname v prílohe II k rozhodnutiu 2010/573/SZBP.

               (4)

               Rozhodnutie 2010/573/SZBP by sa preto malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2010/573/SZBP sa týmto mení a dopĺňa takto:

               1.

               Článok 1 sa mení a dopĺňa takto:

                           a)

                           odsek 1 sa nahrádza takto:
                           „1.   Členské štáty prijmú potrebné opatrenia, aby zabránili vstupu na svoje územie alebo prechodu cezeň osobám zodpovedným za prípravu a uskutočňovanie zastrašovacej kampane a zatváranie moldavských škôl, ktoré vyučujú v latinke, v podnesterskej oblasti Moldavskej republiky, ktoré sú uvedené v prílohe.“;

                           b)

                           odsek 8 sa nahrádza takto:
                           „8.   V prípadoch, keď členský štát podľa odsekov 3, 4, 6 a 7 povolí osobám uvedeným v prílohe vstup na svoje územie alebo prechod cezeň, toto povolenie sa obmedzí len na účel, na ktorý bolo udelené, a na osoby, ktorých sa týka.“

               2.

               Článok 2 sa nahrádza takto:
               „Článok 2
               Rada, ktorá sa uznáša na návrh členského štátu alebo vysokého predstaviteľa Únie pre zahraničné veci a bezpečnostnú politiku, prijme zmeny zoznamu, ktorý sa nachádza v prílohe, podľa potrieb vyplývajúcich z príslušného vývoja v Moldavskej republike.“

               3.

               Článok 4 sa nahrádza takto:
               „Článok 4
               1.   Toto rozhodnutie nadobúda účinnosť dňom jeho prijatia.
               2.   Toto rozhodnutie sa uplatňuje do 30. septembra 2013. Bude sa pravidelne prehodnocovať. Môže sa podľa potreby obnoviť alebo zmeniť a doplniť, ak Rada usúdi, že sa jeho ciele nedosiahli.“

               4.

               Príloha I sa vypúšťa.

               5.

               Príloha II sa nahrádza textom uvedeným v prílohe k tomuto rozhodnutiu.

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 27. septembra 2012

            Za Radu

            predseda

         A. D. MAVROYIANNIS

      (1)  Ú. v. EÚ L 253, 28.9.2010, s. 54.

      PRÍLOHA

            „PRÍLOHA

               Osoby podľa článku 1 ods. 1

            …“


title: 2004/540/SZBP : Rozhodnutie Politického a bezpečnostného výboru THEMIS/1/2004 z 30. júna 2004 o vymenovaní vedúceho misie Európskej únie na podporu právneho štátu v Gruzínsku v sūvislosti s EBOP – EUJUST THEMIS

text:
               9.7.2004

               SK

               Úradný vestník Európskej únie

               L 239/35

      ROZHODNUTIE POLITICKÉHO A BEZPEČNOSTNÉHO VÝBORU THEMIS/1/2004
   z 30. júna 2004
   o vymenovaní vedúceho misie Európskej únie na podporu právneho štátu v Gruzínsku v sūvislosti s EBOP – EUJUST THEMIS
   (2004/540/SZBP)
   RADA EURÓPSKEJ ÚNIE,
   so zreteľom na Zmluvu o Európskej únii, najmä na jej článok 25 ods. 3,
   so zreteľom na jednotnú akciu Rady 2004/523/SZBP z 28. júna 2004 o misii Európskej únie na podporu právneho štátu v Gruzínsku EUJUST THEMIS (1), najmä na jej článok 9 ods. 1,
   keďže:

               (1)

               Článok 9 ods. 1 jednotnej akcie 2004/523/SBZP stanovuje, že Rada splnomocňuje politický a bezpečnostný výbor, aby prijal príslušné rozhodnutia v súlade s článkom 25 ZEÚ vrátane právomoci vymenovať na návrh generálneho tajomníka/vysokého splnomocnenca vedúceho misie.

               (2)

               Generálny tajomník/vysoký splnomocnenec navrhol vymenovať pani Sylvie PANTZ,

         ROZHODLA TAKTO:
   Článok 1
   Pani Sylvie PANTZ je týmto vymenovaná za vedúcu misie EÚ na podporu právneho štátu v Gruzínsku v sūvislosti s EBOP – EUJUST THEMIS.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa do 14. júla 2005.

      V Bruseli 30. júna 2004

            za Politický a bezpečnostný výbor

            predseda

         D. KELLEHER

      (1)  Ú. v. EÚ L 228, 29.6.2004, s. 21.


title: Rozhodnutie Rady 2013/184/SZBP z  22. apríla 2013 o reštriktívnych opatreniach voči Mjanmarsku/Barme a o zrušení rozhodnutia 2010/232/SZBP

text:
                  23.4.2013

                  SK

                  Úradný vestník Európskej únie

                  L 111/75

         ROZHODNUTIE RADY 2013/184/SZBP
         z 22. apríla 2013
         o reštriktívnych opatreniach voči Mjanmarsku/Barme a o zrušení rozhodnutia 2010/232/SZBP
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         keďže:

                     (1)

                     Rada 26. apríla 2010 prijala rozhodnutie 2010/232/SZBP, ktorým sa obnovujú reštriktívne opatrenia voči Barme/Mjanmarsku (1).

                     (2)

                     Vzhľadom na vývoj v Mjanmarsku/Barme a s cieľom podnietiť pokračovanie reformného procesu by sa mali zrušiť všetky reštriktívne opatrenia s výnimkou zbrojného embarga a embarga na vybavenie, ktoré by mohlo byť použité na vnútornú represiu.

                     (3)

                     Rozhodnutie 2010/232/SZBP by sa preto malo zrušiť,

               PRIJALA TOTO ROZHODNUTIE:

            Článok 1

               1.   Predaj, dodávky, transfer alebo vývoz zbraní a súvisiaceho materiálu akéhokoľvek druhu vrátane zbraní a streliva, vojenských vozidiel a vybavenia, polovojenského vybavenia a náhradných dielov pre uvedený tovar, ako aj vybavenia, ktoré by mohlo byť použité na vnútornú represiu, do Mjanmarska/Barmy štátnymi príslušníkmi členských štátov alebo z území členských štátov alebo prostredníctvom ich vlajkových plavidiel alebo lietadiel je zakázaný, či už majú pôvod na ich územiach alebo nie.

               2.   Zakazuje sa:

                           a)

                           poskytovať technickú pomoc, sprostredkovateľské služby a iné služby súvisiace s vojenskými činnosťami a s poskytovaním, výrobou, údržbou a používaním všetkých druhov zbraní a súvisiaceho materiálu vrátane zbraní a streliva, vojenských vozidiel a vybavenia, polovojenského vybavenia a náhradných dielov pre uvedený tovar, ako aj vybavenia, ktoré by sa mohlo použiť na vnútornú represiu, priamo alebo nepriamo akejkoľvek fyzickej alebo právnickej osobe, subjektu alebo orgánu v Mjanmarsku/Barme alebo na použitie v Mjanmarsku/Barme;

                           b)

                           poskytovať finančné prostriedky alebo finančnú pomoc v súvislosti s vojenskými činnosťami, najmä granty, pôžičky a poistenie vývozného úveru na akýkoľvek predaj, dodávky, transfer alebo vývoz zbraní a súvisiaceho materiálu, ako aj vybavenia, ktoré by sa mohlo použiť na vnútornú represiu alebo na poskytovanie súvisiacej technickej pomoci, sprostredkovateľských a iných služieb, priamo alebo nepriamo akejkoľvek osobe, subjektu alebo orgánu v Mjanmarsku/Barme alebo na použitie v Mjanmarsku/Barme;

                           c)

                           zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazov uvedených v písmene a) alebo b).

            Článok 2

               1.   Článok 1 sa nevzťahuje na:

                           a)

                           predaj, dodávky, transfer alebo vývoz nesmrtiaceho vojenského vybavenia alebo vybavenia, ktoré by mohlo byť použité na vnútornú represiu, určeného výhradne na humanitárne alebo ochranné účely, alebo pre programy OSN a EÚ na budovanie inštitúcií, alebo materiálu určeného pre operácie krízového riadenia EÚ a OSN;

                           b)

                           predaj, dodávky, transfer alebo vývoz odmínovacieho vybavenia a materiálu používaného pri odmínovacích operáciách;

                           c)

                           poskytovanie finančných prostriedkov a finančnej pomoci v súvislosti s takýmto vybavením alebo takýmito programami a operáciami;

                           d)

                           poskytovanie technickej pomoci súvisiacej s takýmto vybavením alebo takýmito programami a operáciami,

                     pod podmienkou, že také vývozy boli vopred schválené príslušným orgánom.

               2.   Článok 1 sa nevzťahuje na ochranné odevy vrátane nepriestrelných viest a vojenských heliem, ktoré do Mjanmarska/Barmy výlučne pre svoju osobnú potrebu dočasne vyváža personál OSN, EÚ alebo jej členských štátov, zástupcovia médií a humanitárni a rozvojoví pracovníci a sprievodný personál.

            Článok 3
            Toto rozhodnutie sa uplatňuje do 30. apríla 2014. Podlieha neustálej revízii. Ak Rada usúdi, že sa jeho ciele nedosiahli, podľa potreby sa obnoví alebo zmení.

            Článok 4
            Rozhodnutie 2010/232/SZBP sa týmto zrušuje.

            Článok 5
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Luxemburgu 22. apríla 2013

                  Za Radu

                  predsedníčka

               C. ASHTON

            (1)  Ú. v. EÚ L 105, 27.4.2010, s. 22.


title: Rozhodnutie Rady (SZBP) 2017/1338 zo 17. júla 2017, ktorým sa mení rozhodnutie (SZBP) 2015/1333 o reštriktívnych opatreniach s ohľadom na situáciu v Líbyi

text:
               18.7.2017

               SK

               Úradný vestník Európskej únie

               L 185/49

         ROZHODNUTIE RADY (SZBP) 2017/1338
   zo 17. júla 2017,
   ktorým sa mení rozhodnutie (SZBP) 2015/1333 o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 31. júla 2015 prijala rozhodnutie (SZBP) 2015/1333 (1).

               (2)

               Rada už v minulosti zdôraznila význam stability v Líbyi a ponúkla líbyjským orgánom uznaným podľa Líbyjskej politickej dohody podporu v boji proti prevádzačstvu migrantov a obchodovaniu s ľuďmi.

               (3)

               Prevádzačstvo migrantov a obchodovanie s ľuďmi prispieva k destabilizácii politickej a bezpečnostnej situácie v Líbyi.

               (4)

               Na vývoz určitých výrobkov, ktoré sa môžu použiť na uľahčenie prevádzačastva migrantov a obchodovania s ľuďmi, do Líbye by sa mali vzťahovať obmedzenia.

               (5)

               Rozhodnutie (SZBP) 2015/1333 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Článok 10 rozhodnutia (SZBP) 2015/1333 sa nahrádza takto:

      „Článok 10
      1.   Členské štáty požiadajú svojich štátnych príslušníkov, osoby podliehajúce ich súdnej právomoci a firmy registrované na ich území alebo podliehajúce ich súdnej právomoci, aby postupovali obozretne pri obchodovaní so subjektmi, ktoré sú registrované v Líbyi alebo podliehajú súdnej právomoci Líbye, a so všetkými jednotlivcami a subjektmi konajúcimi v ich mene alebo podľa ich pokynov a subjektmi, ktoré sú v ich vlastníctve alebo pod ich kontrolou, s cieľom zabrániť obchodovaniu, ktoré by mohlo prispieť k násiliu a použitiu sily proti civilnému obyvateľstvu.
      2.   Predaj, dodávka, transfer alebo vývoz určitých plavidiel a motorov do Líbye, ktoré by sa mohli použiť na prevádzačstvo migrantov a obchodovanie s ľuďmi, zo strany štátnych príslušníkov členských štátov alebo cez územia členských štátov alebo pomocou ich vlajkových lodí alebo lietadiel podliehajú udeleniu povolenia od príslušného orgánu členského štátu bez ohľadu na to, či majú pôvod na jeho území alebo nie.
      3.   Príslušné orgány členských štátov neudelia povolenie na predaj, dodávku, transfer ani vývoz položiek uvedených v odseku 2, ak majú oprávnený dôvod domnievať sa, že daná položka by sa použila na prevádzačstvo migrantov a obchodovanie s ľuďmi.
      4.   Odsek 2 sa nevzťahuje na predaj, dodávku, transfer ani vývoz uskutočňovaný orgánmi členských štátov v prospech líbyjskej vlády.
      Únia prijme potrebné opatrenia s cieľom určiť príslušné položky, na ktoré sa má vzťahovať tento článok.“

   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 17. júla 2017

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/1333 z 31. júla 2015 o reštriktívnych opatreniach s ohľadom na situáciu v Líbyi, a ktorým sa zrušuje rozhodnutie 2011/137/SZBP (Ú. v. EÚ L 206, 1.8.2015, s. 34).


title: 2005/133/ES: Rozhodnutie Komisie zo 16. februára 2005, ktorým sa čiastočne pozastavujú konečné antidumpingové clá zavedené nariadením (ES) č. 258/2005 na dovozy určitých bezšvíkových potrubí a rúr zo železa a nelegovanej ocele s pôvodom v Chorvátsku a na Ukrajine

text:
               17.2.2005

               SK

               Úradný vestník Európskej únie

               L 46/46

      ROZHODNUTIE KOMISIE

   zo 16. februára 2005,
   ktorým sa čiastočne pozastavujú konečné antidumpingové clá zavedené nariadením (ES) č. 258/2005 na dovozy určitých bezšvíkových potrubí a rúr zo železa a nelegovanej ocele s pôvodom v Chorvátsku a na Ukrajine
   (2005/133/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1), („základné nariadenie“), najmä na jeho článok 14 ods. 4,
   po porade s Poradným výborom,
   keďže:
   A.   SÚČASNÉ OPATRENIA

               (1)

               Na základe vyšetrovania, ktoré sa uskutočnilo v súlade s článkom 11 ods. 3 základného nariadenia („revízne vyšetrovanie“), Rada zaviedla nariadením (ES) č. 258/2005 (2) („konečné nariadenie“) antidumpingové clo vo výške 38,8 % na dovozy určitých bezšvíkových potrubí a rúr zo železa a nelegovanej ocele („SST“) s pôvodom v Chorvátsku a antidumpingové clo vo výške 64,1 % na dovozy SST s pôvodom v Ukrajine, s výnimkou dovozov Dnipropetrovsk Tube Works („DTW“), ktoré podliehajú antidumpingovému clu vo výške 51,9 % („súčasné opatrenia“). Konečným nariadením sa zmenili a doplnili konečné antidumpingové clá zavedené nariadením (ES) č. 348/2000 (3), naposledy zmeneným a doplneným nariadením (ES) č. 1515/2002 (4) a zrušila sa možnosť výnimky z ciel podľa článku 2 nariadenia (ES) č. 348/2000 („pôvodné opatrenia“).

         B.   PLATNÉ OPATRENIA PRE DOVOZY SST Z RUMUNSKA A RUSKA

               (2)

               Nariadením (ES) č. 2320/97 sa zaviedli antidumpingové opatrenia na dovozy SST s pôvodom, inter alia, v Rumunsku a Rusku (5). Rozhodnutiami 97/790/ES (6) a 2000/70/ES (7) sa prijali záväzky vývozcov, inter alia, v Rumunsku a Rusku. Nariadením (ES) č. 1322/2004 (8) sa rozhodlo, že opatrenia platné pre dovozy SST s pôvodom v Rumunsku a Rusku („neuplatňované opatrenia“) sa viac nebudú uplatňovať vzhľadom na opatrnosť, ktorú si vyžiadalo protikonkurenčné správanie sa určitých výrobcov Spoločenstva (9).

         C.   PRESKÚMANIE DÔVODOV NA POZASTAVENIE SÚČASNÝCH OPATRENÍ

               (3)

               Článok 14 ods. 4 základného nariadenia ustanovuje možnosť pozastaviť antidumpingové opatrenia v záujme Spoločenstva z dôvodu, že trhové podmienky sa dočasne zmenili v rozsahu, v ktorom by bol opätovný výskyt ujmy v dôsledku takéhoto pozastavenia nepravdepodobný. V článku 14 ods. 4 sa ďalej upresňuje, že príslušné antidumpingové opatrenia môžu byť kedykoľvek obnovené, ak sa už neuplatňuje dôvod na pozastavenie.

               (4)

               Konečné nariadenie zohľadňuje predovšetkým situáciu od októbra 2001 do septembra 2002, t. j. vyšetrovacie obdobie tohto revízneho vyšetrovania („obdobie revízneho vyšetrovania“). Vyšetrovanie, ktoré viedlo ku konečnému nariadeniu ukázalo, že dovozy z Ukrajiny a Chorvátska mali počas obdobia revízneho vyšetrovania dôležitú pozíciu na trhu. Dovozy boli stále dumpingové a rozpätie ujmy sa v porovnaní s pôvodným vyšetrovaním zvýšilo. Na základe toho sa pri vyšetrovaní dospelo k záveru, že pôvodné opatrenia, ktoré boli na úrovni 23 % pre Chorvátsko a 38,5 % pre Ukrajinu, by sa mali zvýšiť, aby sa dosiahla ich súčasná úroveň 38,8 % pre Chorvátsko a 51,9 % a 64,1 %, v závislosti od príslušného vyvážajúceho výrobcu, pre dovozy z Ukrajiny.

               (5)

               Preskúmaním najnovších dovozných tokov sa zistilo, že predovšetkým od neuplatňovania opatrení na dovozy SST z Ruska a Rumunska sa situácia na trhu Spoločenstva v súvislosti s dovozmi zmenila, najmä v tom, že kumulované dovozné toky z vyššie uvedených krajín sa zvýšili, zatiaľ čo kumulované dovozy z Chorvátska a Ukrajiny sa súčasne podstatne znížili na veľmi nízke úrovne.

               (6)

               Ak budú súčasné podmienky na trhu pretrvávať, ruské a rumunské dovozy si pravdepodobne udržia svoju silnú pozíciu a ukrajinské a/alebo chorvátske dovozy by sa výrazne zvýšili len s malou pravdepodobnosťou. Preto sa v tejto konkrétnej situácii opätovný výskyt ujmy pre priemysel Spoločenstva považuje za nepravdepodobný, ak by sa pozastavilo zvýšenie colných sadzieb ustanovených v konečnom rozhodnutí. Na základe toho a v dôsledku osobitných okolností v súvislosti, inter alia, s neuplatňovaním opatrení na dovozy z Ruska a Rumunska sa úrovne cla vo výške 23 % a 38,5 % stanovené v pôvodnom vyšetrovaní pre Chorvátsko a Ukrajinu, v uvedenom poradí považujú za dostatočné na elimináciu dumpingu, ktorý spôsobuje ujmu.

               (7)

               Komisia si je zároveň vedomá toho, že súčasná dočasná zmena v trhových podmienkach neoprávňuje na úplné pozastavenie opatrení uplatniteľných voči Chorvátsku a Ukrajine. Informácie zozbierané počas revízneho vyšetrovania, ktoré sa uzavrelo konečným nariadením, poukazujú na to, že ukrajinskí a chorvátski výrobcovia majú aj naďalej značný vývozný potenciál, a mohli by tak ľahko zvýšiť vývozy na trh Spoločenstva na takú úroveň, ktorá by spôsobila ujmu. V takom prípade by úplné pozastavenie opatrení voči Chorvátsku a Ukrajine mohlo tiež viesť k podobným dovozným trendom z týchto dvoch krajín, k akým v súčasnosti dochádza pri dovozoch z Ruska a Rumunska, a mohlo by tak s veľkou pravdepodobnosťou spôsobiť ujmu priemyselnému odvetviu Spoločenstva.

               (8)

               Z vyššie uvedených dôvodov sa požiadavky, ktoré umožňujú čiastočné pozastavenie konečného nariadenia podľa článku 14 ods. 4 základného nariadenia, považujú za splnené. Samozrejme, nie je v záujme Spoločenstva uplatňovať zvýšené úrovne cla stanovené v konečnom nariadení, pokiaľ sú úrovne cla uvedené v nariadení (ES) č. 348/2000, naposledy zmenenom a doplnenom nariadením (ES) č. 1515/2002, postačujúce. Preto by malo byť uplatňovanie colných sadzieb predpokladaných v konečnom rozhodnutí čiastočne pozastavené v rozsahu, ktorý zodpovedá rozdielu medzi sadzbami uvedenými v článku 1 konečného nariadenia a tými, ktoré sú uvedené v článku 1 ods. 2 nariadenia (ES) č. 348/2000.

               (9)

               V prípade, že by sa situácia, ktorá viedla k pozastaveniu, neskôr zmenila, Komisia môže obnoviť antidumpingové opatrenia okamžitým zrušením dočasného pozastavenia antidumpingových ciel.

         D.   KONZULTÁCIA PRIEMYSELNÉHO ODVETVIA SPOLOČENSTVA

               (10)

               V súlade s ustanoveniami článku 14 ods. 4 základného nariadenia Komisia informovala zástupcov priemyselného odvetvia Spoločenstva o svojom zámere čiastočne pozastaviť antidumpingové opatrenia a poskytla im možnosť vyjadriť sa. Zástupcovia priemyselného odvetvia Spoločenstva nevzniesli žiadne námietky.

         ROZHODLA TAKTO:
   Článok 1
   Antidumpingové clo zavedené nariadením (ES) č. 258/2005 na dovozy

               —

               bezšvíkových potrubí zo železa alebo nelegovanej ocele druhu používaného pre ropovody a plynovody, s vonkajším priemerom nepresahujúcim 406,4 mm (spadajúcich pod kódy KN 7304 10 10 a 7304 10 30);

               —

               bezšvíkových potrubí s okrúhlym prierezom, zo železa alebo nelegovanej ocele, ťahaných za studena alebo valcovaných za studena (spadajúcich pod kód KN 7304 31 99);

               —

               ostatných potrubí s okrúhlym prierezom, zo železa alebo nelegovanej ocele, s vonkajším priemerom nepresahujúcim 406,4 mm (spadajúcich pod kódy KN 7304 39 91 a 7304 39 93)

         sa týmto čiastočne pozastavuje na obdobie deviatich mesiacov takto:

               Krajina

               Spoločnosť

               Colná sazdba predpokla daná v nariadení (ES) č. 258/2005
               %

               Colná sadzba, ktorá sa pozastavuje
               %

               Colná sadzba, ktorá sa nepozasta vuje
               %

               Doplnkový kód TARIC

               Chorvátsko

               Všetky spoločnosti

               38,8

               15,8

               23

               —

               Ukrajina

               Dnipropetrovsk Tube Works (DTW), Dnipropetrovsk

               51,9

               13,4

               38,5

               A614

               OJSC Nizhnedneprovsky Tube Rolling Plant (NTRP), Dnipropetrovsk, a CJSC Nikopolsky seamless tubes plant „Nikotube“, Nikopol

               64,1

               25,6

               38,5

               A615

               Všetky ostatné spoločnosti

               64,1

               25,6

               38,5

               A999

         Článok 2
   Toto rozhodnutie nadobúda účinnosť dňom po jeho uverejnení v Úradnom vestníku Európskej únie.

      V Bruseli 16. februára 2005

            Za Komisiu

         Peter MANDELSON

            člen Komisie

      (1)  Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

      (2)  Pozri stranu 7 Ú. v. EÚ.

      (3)  Ú. v. ES L 45, 17.2.2000, s. 1.

      (4)  Ú. v. ES L 228, 24.8.2002, s. 8.

      (5)  Ú. v. ES L 322, 25.11.1997, s. 1. Nariadenie naposledy zmenené a doplnené nariadením (ES) č. 235/2004 (Ú. v. EÚ L 40, 12.2.2004, s. 11).

      (6)  Ú. v. ES L 322, 25.11.1997, s. 63.

      (7)  Ú. v. ES L 23, 28.1.2000, s. 78.

      (8)  Ú. v. EÚ L 246, 20.7.2004, s. 10.

      (9)  Pozri úvodné ustanovenie (9) nariadenia (ES) č. 1322/2004.


title: Rozhodnutie Rady z 21. decembra 1999 o predbežnom uplatňovaní Dohody vo forme výmeny listov, ktorou sa mení a dopĺňa Dohoda medzi Európskym spoločenstvom a Čínskou ľudovou republikou o obchode s textilnými výrobkami

text:
Dôležité právne oznámenie

|

31999D0876

Úradný vestník L 345 , 31/12/1999 S. 0001 - 0001

		Rozhodnutie Radyz 21. decembra 1999o predbežnom uplatňovaní Dohody vo forme výmeny listov, ktorou sa mení a dopĺňaDohoda medzi Európskym spoločenstvom a Čínskou ľudovou republikou o obchode s textilnými výrobkami(1999/876/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva a najmä na jej článok 133 v spojení s článkom 300 ods. 2 prvou vetou,so zreteľom na návrh Komisie,keďže(1) Komisia prerokovala v mene Európskeho spoločenstva Dohodu vo forme výmeny listov medzi Európskym spoločenstvom a Čínskou ľudovou republikou, ktorou sa mení a dopĺňa Dohoda medzi Európskym spoločenstvom a Čínskou ľudovou republikou o obchode s textilnými výrobkami, naposledy zmenená a doplnená Dohodou vo forme výmeny listov, parafovanou 20. novembra 1998, a ktorou sa mení a dopĺňa 19. januára 1995 parafovaná Dohoda medzi Európskym spoločenstvom a Čínskou ľudovou republikou o obchode s textilnými výrobkami, na ktoré sa nevzťahuje dvojstranná Dohoda MFA o obchode s textilnými výrobkami;(2) Dohoda vo forme výmeny listov by sa mala uplatňovať predbežne od 1. januára 2000 do ukončenia postupov nevyhnutných na jej uzavretie, za predpokladu, že Čínska ľudová republika ju bude taktiež predbežne uplatňovať,ROZHODLA TAKTO:Článok 1Dohoda vo forme výmeny listov medzi Európskym spoločenstvom a Čínskou ľudovou republikou, parafovaná v Beijingu 6. decembra 1999, ktorou sa mení a dopĺňa Dohoda medzi Európskym hospodárskym spoločenstvom a Čínskou ľudovou republikou o obchode s textilnými výrobkami, naposledy zmenená a doplnená dohodou parafovanou 20. novembra 1999, a ktorou sa mení a dopĺňa 19. januára 1995 parafovaná Dohoda medzi Európskym spoločenstvom a Čínskou ľudovou republikou o obchode s textilnými výrobkami, na ktoré sa nevzťahuje dvojstranná Dohoda MFA o obchode s textilnými výrobkami, sa predbežne uplatňuje od 1. januára 2000 do jej formálneho uzatvorenia a za predpokladu, že dohodu vo forme výmeny listov uplatňuje aj Čínska ľudová republika.Text dohody vo forme výmeny listov tvorí prílohu tohto rozhodnutia.Článok 2Toto rozhodnutie sa uverejní v Úradnom vestníku Európskych spoločenstiev.V Bruseli 21. decembra 1999Za RadupredsedaT. Halonen--------------------------------------------------


title: 2005/520/ES: Rozhodnutie Rady z 22. novembra 2004 o podpise Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej o Rámcovej dohode medzi Európskym spoločenstvom a Bývalou juhoslovanskou republikou Macedónsko o všeobecných zásadách účasti Bývalej juhoslovanskej republiky Macedónsko na programoch Spoločenstva

text:
               22.7.2005

               SK

               Úradný vestník Európskej únie

               L 192/22

         ROZHODNUTIE RADY
   z 22. novembra 2004
   o podpise Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej o Rámcovej dohode medzi Európskym spoločenstvom a Bývalou juhoslovanskou republikou Macedónsko o všeobecných zásadách účasti Bývalej juhoslovanskej republiky Macedónsko na programoch Spoločenstva
   (2005/520/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej články 13, 71, 80, 95, 127, 137, 149, 150, 151, 152, 153, 157, 166, 175, 280 a 308, v spojení s druhou vetou prvého pododseku článku 300 ods. 2,
   so zreteľom na návrh Komisie,
   KEĎŽE:

               (1)(2)

               Komisie dojednala v mene Spoločenstva s Bývalou juhoslovanskou republikou Macedónsko Protokol k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej o Rámcovej dohode o všeobecných zásadách účasti Bývalej juhoslovanskej republiky Macedónsko na programoch Spoločenstva.S výhradou jej uzavretia k neskoršiemu dátumu by sa dohoda, ktorá bola parafovaná 25. októbra 2004, mala podpísať,

         ROZHODLA TAKTO:
   Jediný článok
   S výhradou jej uzavretia k neskoršiemu dátumu sa týmto predseda Rady poveruje určiť osobu splnomocnenú na podpis Protokolu k Dohode o stabilizácii a pridružení, v mene Európskeho spoločenstva, medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej o Rámcovej dohode medzi Európskym spoločenstvom a Bývalou juhoslovanskou republikou Macedónsko o všeobecných zásadách účasti Bývalej juhoslovanskej republiky Macedónsko na programoch Spoločenstva.

      V Bruseli 22. novembra 2004

            Za Radu

            predseda

         B. R. BOT

   PROTOKOL
   k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej o rámcovej dohode medzi Európskym spoločenstvom a Bývalou juhoslovanskou republikou Macedónsko o všeobecných zásadách účasti Bývalej juhoslovanskej republiky Macedónsko na programoch Spoločenstva
   EURÓPSKE SPOLOČENSTVO, ďalej len „Spoločenstvo“,
   na jednej strane, a
   BÝVALÁ JUHOSLOVANSKÁ REPUBLIKA MACEDÓNSKO,
   na strane druhej,
   obe strany ďalej len „zmluvné strany“,
   KEĎŽE:

               (1)

               Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej (ďalej len „DSP“) bola podpísaná vo forme výmeny listov v Luxemburgu 9. apríla 2001 a nadobudla platnosť 1. apríla 2004.

               (2)

               Európska Rada na svojom zasadnutí v Kodani v decembri 2002 potvrdila európsku perspektívu krajín západného Balkánu ako potenciálnych kandidátov a zdôraznila svoje rozhodnutie podporovať ich snahu priblížiť sa k Európskej únii.

               (3)

               Európska Rada na svojom zasadnutí v Solúne v júni 2003 potvrdila, že proces stabilizácie a asociácie zostane rámcom pre európsku integráciu krajín západného Balkánu až do ich budúceho pristúpenia, a schválila „Solúnsku agendu pre západný Balkán: približovanie sa k európskej integrácii“, ktorá sa zameriava na ďalšie posilňovanie privilegovaných vzťahov medzi EÚ a západným Balkánom čerpajúc zo skúseností z rozširovania.

               (4)

               Solúnska agenda vyzvala západobalkánske krajiny, aby sa zúčastňovali na programoch a činnostiach Spoločenstva v súlade so zásadami stanovenými pre účasť kandidátskych krajín, s cieľom zoznámiť príslušné krajiny a ich občanov s politikami a pracovnými metódami EÚ, a tak ich pevnejšie pripútať k EÚ a podporiť ich na ceste k európskej integrácii.

               (5)

               Bývalá juhoslovanská republika Macedónsko vyjadrila svoje želanie zúčastniť sa na niekoľkých programoch Spoločenstva.

               (6)

               Špecifické podmienky, vrátane finančného príspevku, pre účasť Bývalej juhoslovanskej republiky Macedónsko na každom konkrétnom programe by mali byť stanovené dohodou medzi Komisiou Európskych spoločenstiev, ktorá koná v mene Spoločenstva, a Bývalou juhoslovanskou republikou Macedónsko,

         SA DOHODLI TAKTO:
   Článok 1
   Bývalej juhoslovanskej republike Macedónsko je umožnené zúčastňovať na nasledujúcich programoch Spoločenstva:

               1.

               Prebiehajúce programy Spoločenstva uvedené v prílohe, ktoré sú otvorené účasti Bývalej juhoslovanskej republiky Macedónsko po tom, čo táto dohoda (ďalej len „dohoda“) nadobudne platnosť.

               2.

               Programy Spoločenstva založené alebo obnovené po nadobudnutí platnosti dohody a programy Spoločenstva, ktoré obsahujú úvodnú klauzulu, ktorá predpokladá účasť Bývalej juhoslovanskej republiky Macedónsko.

         Článok 2
   Bývalá juhoslovanská republika Macedónsko finančne prispeje do všeobecného rozpočtu Európskej únie príspevkom korešpondujúcim špecifickým programom, na ktorých sa zúčastní.
   Článok 3
   Zástupcovia Bývalej juhoslovanskej republiky Macedónsko sa môžu zúčastňovať ako pozorovatelia v prípadoch, ktoré sa týkajú Bývalej juhoslovanskej republiky Macedónsko, v riadiacich výboroch, ktoré sú zodpovedné za monitorovanie programov, na ktoré Bývalá juhoslovanská republika Macedónsko finančne prispieva.
   Článok 4
   Projekty a podnety predložené účastníkmi z Bývalej juhoslovanskej republiky Macedónsko podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.
   Článok 5
   Špecifické podmienky týkajúce sa účasti Bývalej juhoslovanskej republiky Macedónsko na každom konkrétnom programe, najmä splatný finančný príspevok, sa určia dohodou vo forme Memoranda o porozumení medzi Komisiou, ktorá koná v mene Spoločenstva, a Bývalou juhoslovanskou republikou Macedónsko.
   Ak Bývalá juhoslovanská republika Macedónsko požiada o externú pomoc Spoločenstva na základe nariadenia Rady (ES) č. 2666/2000 z 5. decembra 2000, zmeneného a doplneného nariadením Rady (ES) č. 2415/2001 z 10. decembra 2001 o pomoci Albánsku, Bosne a Hercegovine, Chorvátsku, Juhoslovanskej zväzovej republike a Bývalej juhoslovanskej republike Macedónsko, alebo na základe iného podobného nariadenia ustanovujúceho externú pomoc Spoločenstva pre Bývalú juhoslovanskú republiku Macedónsko, ktoré môže byť v budúcnosti schválené, podmienky, ktorými sa riadi využívanie pomoci Spoločenstva Bývalou juhoslovanskou republikou Macedónsko, sa stanovia v dohode o financovaní.
   Článok 6
   Memorandum o porozumení stanoví, v súlade s finančným nariadením Spoločenstva, že finančnú kontrolu alebo audit vykoná Európska Komisia, OLAF a Dvor audítorov Európskych spoločenstiev, alebo sa vykonajú na základe právomoci týchto orgánov.
   Stanovia sa podrobné ustanovenia o finančnej kontrole a audite, administratívnych opatreniach, pokutách a odškodnení, ktoré poskytnú Európskej komisii, OLAF-u a Dvoru audítorov rovnaké právomoci, ako sú právomoci v prípade príjemcov pomoci alebo dodávateľov usadených v Spoločenstve.
   Článok 7
   Dohoda sa uplatňuje na dobu neurčitú.
   Každá zmluvná strana môže túto dohodu vypovedať písomným oznámením zaslaným druhej zmluvnej strane. Táto dohoda sa ukončí šesť mesiacov po dátume takého oznámenia.
   Článok 8
   Najneskôr tri roky po dátume nadobudnutia platnosti tejto dohody a potom každé tri roky môžu obe zmluvné strany prehodnotiť vykonávanie tejto dohody na základe skutočnej účasti Bývalej juhoslovanskej republiky Macedónsko na jednom alebo viacerých programoch Spoločenstva.
   Článok 9
   Táto dohoda sa uplatňuje na jednej strane na územia, na ktoré sa uplatňuje Zmluva o založení Európskeho spoločenstva a za podmienok stanovených v uvedenej zmluve, a na strane druhej na území Bývalej juhoslovanskej republiky Macedónsko.
   Článok 10
   Táto dohoda nadobúda platnosť v deň obdržania posledného písomného oznámenia doručeného diplomatickou cestou, ktorým každá zmluvná strana informuje druhú zmluvnú stranu o ukončení postupu pre nadobudnutie platnosti tejto dohody.
   Článok 11
   1.   Dohoda je vystavená dvojmo v každom úradnom jazyku zmluvných strán okrem maltského jazyka.
   2.   Hneď ako inštitúcie Európskej únie budú povinné uverejniť všetky oficiálne akty v Úradnom vestníku Európskej únie v maltskom jazyku, dohoda bude vyhotovená dvojmo aj v maltskom jazyku.
   3.   Text v každej jazykovej verzii je rovnako autentický.
   Článok 12
   Dohoda a príloha k nej tvoria neoddeliteľnú súčasť DSP.

      V Bruseli 22. novembra 2004

            Za vládu Bývalej juhoslovanskej republiky Macedónsko

            Za Európske spoločenstvo

   PRÍLOHA
   ZOZNAM PREBIEHAJÚCICH PROGRAMOV SPOLOČENSTVA UVEDENÝCH V ČLÁNKU 1

               —

               Boj proti diskriminácii (2001 – 2006) (1)

               —

               Boj proti sociálnemu vylúčeniu (2002 – 2006) (2)

               —

               Akcie Spoločenstva na podporu spotrebiteľskej politiky (2004 – 2007) (3)

               —

               Akčný program Spoločenstva na podporu subjektov pôsobiacich na európskej úrovni a na podporu špecifických aktivít v oblasti vzdelávania a odbornej prípravy (2004 – 2006) (4)

               —

               Akčný program Spoločenstva na podporu aktívneho európskeho občianstva (2004 – 2006) (5)

               —

               Akcia Spoločenstva v oblasti verejného zdravia (2003 – 2008) (6)

               —

               Kultúra 2000 (2000 – 2006) (7)

               —

               Colníctvo (2003 – 2007) (8)

               —

               Daphne II (2004 – 2008) (9)

               —

               eContent Plus (2004 – 2008) (10)

               —

               eLearning (2004 – 2006) (11)

               —

               Erasmus Mundus (2004 – 2008) (12)

               —

               Fiscalis (2003 – 2007) (13)

               —

               Rovnosť pohlaví (2001 – 2006) (14)

               —

               Hercules (2004 – 2006) (15)

               —

               Inteligentná energia – Európa (2003 – 2006) (16)

               —

               Life (2000 – 2006) (17)

               —

               Leonardo da Vinci II (2000 – 2006) (18)

               —

               Marco Polo (2003 – 2010) (19)

               —

               Media Plus (20)/Media Training (21) (2001 – 2006)

               —

               Bezpečnejší internet plus (2005 – 2008) (22)

               —

               Šiesty RTD rámcový program (2002 – 2006) (23)

               —

               Socrates II (2000 – 2006) (24)

               —

               Mládež (2000 – 2006) (25)

      (1)  Porovnaj rozhodnutie Rady 2000/750/ES z 27. novembra 2000, ktorým sa ustanovuje akčný program Spoločenstva na boj proti diskriminácii (2001 až 2006) (Ú. v. ES L 303, 2.12.2000, s. 23).

      (2)  Porovnaj rozhodnutie Európskeho parlamentu a Rady č. 50/2002/ES zo 7. decembra 2001 ustanovujúce program Spoločenstva na podporu spolupráce medzi členskými štátmi v boji proti sociálnemu vylúčeniu (Ú. v. ES L 10, 12.1.2002, s. 1).

      (3)  Porovnaj rozhodnutie Európskeho parlamentu a Rady č. 20/2004/ES z 8. decembra 2003, ktorým sa stanovuje všeobecný systém financovania opatrení Spoločenstva na podporu spotrebiteľskej politiky na roky 2004 až 2007 (Ú. v. EÚ L 5, 9.1.2004, s. 1).

      (4)  Porovnaj rozhodnutie Európskeho parlamentu a Rady č. 791/2004/ES z 21. apríla 2004, ktorým sa ustanovuje akčný program Spoločenstva na podporu organizácií činných na európskej úrovni a špecifických činností v oblasti vzdelávania a školenia (Ú. v. EÚ L 138, 30.4.2004, s. 31).

      (5)  Porovnaj rozhodnutie Rady 2004/100/ES z 26. januára 2004, ktorým sa ustanovuje akčný program Spoločenstva na podporu aktívneho európskeho občianstva (občianska účasť) (Ú. v. EÚ L 30, 4.2.2004, s. 6).

      (6)  Porovnaj rozhodnutie Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 – 2008) (Ú. v. ES L 271, 9.10.2002, s. 1).

      (7)  Porovnaj rozhodnutie Európskeho parlamentu a Rady č. 508/2000/ES zo 14. februára 2000 zavádzajúce program Kultúra 2000 (Ú. v. ES L 63, 10.3.2000, s. 1) a rozhodnutie Európskeho parlamentu a Rady č. 626/2004/ES z 31. marca 2004, ktorým sa mení a dopĺňa rozhodnutie č. 508/2000/ES zavádzajúce program Kultúra 2000 (Ú. v. EÚ L 99, 3.4.2004, s. 3).

      (8)  Porovnaj rozhodnutie Európskeho parlamentu a Rady č. 253/2003/ES z 11. februára 2003, ktorým sa prijíma akčný program pre colné správy v Spoločenstve (Colníctvo 2007) (Ú. v. EÚ L 36, 12.2.2003, s. 1).

      (9)  Porovnaj rozhodnutie Európskeho parlamentu a Rady č. 803/2004/ES z 21. apríla 2004, ktorým sa schvaľuje program akcie Spoločenstva (2004 až 2008) na prevenciu a boj proti násiliu voči deťom, mladým ľuďom a ženám a na ochranu obetí a ohrozených skupín (program Daphne II) (Ú. v. EÚ L 143, 30.4.2004, s. 1).

      (10)  Doteraz neschválené – porovnaj KOM (2004) 96 v konečnom znení, 2004/0025(COD).

      (11)  Porovnaj rozhodnutie Európskeho parlamentu a Rady č. 2318/2003/ES z 5. decembra 2003, ktorým sa prijíma viacročný program (2004 až 2006) na účinnú integráciu informačných a komunikačných technológií (IKT) do systémov vzdelávania a odbornej prípravy v Európe (program eLearning) (Ú. v. EÚ L 345, 31.12.2003, s. 9).

      (12)  Porovnaj rozhodnutie Európskeho parlamentu a Rady č. 2317/2003/ES z 5. decembra 2003, ktorým sa ustanovuje program na zvýšenie kvality vysokoškolského vzdelávania a podporu porozumenia medzi kultúrami prostredníctvom spolupráce s tretími krajinami (Erasmus Mundus) (2004 až 2008) (2004 až 2008) (Ú. v. EÚ L 345, 31.12.2003, s. 1).

      (13)  Porovnaj rozhodnutie Európskeho parlamentu a Rady č. 2235/2002/ES z 3. decembra 2002, ktorým sa prijíma program Spoločenstva na zlepšenie fungovania daňových systémov na vnútornom trhu (program Fiscalis 2003 – 2007) (Ú. v. ES L 341, 17.12.2002, s. 1).

      (14)  Porovnaj rozhodnutie Rady č. 2001/51/ES z 20. decembra 2000 o akčnom programe Spoločenstva týkajúceho sa stratégie Spoločenstva v oblasti rovnosti žien a mužov (2001 – 2005) (Ú. v. ES L 17, 19.1.2001, s. 22).

      (15)  Porovnaj rozhodnutie Európskeho parlamentu a Rady č. 804/2004/ES z 21. apríla 2004, ktorým sa ustanovuje akčný program Spoločenstva na podporu aktivít v oblasti ochrany finančných záujmov Spoločenstva (program Hercules) (Ú. v. EÚ L 143, 30.4.2004, s. 9).

      (16)  Porovnaj rozhodnutie Európskeho parlamentu a Rady č. 1230/2003/ES z 26. júna 2003, ktorým sa prijíma viacročný program akcií v oblasti energetiky: „Inteligentná energia – Európa“ (2003 – 2006) (Ú. v. EÚ L 176, 15.7.2003, s. 29).

      (17)  Porovnaj nariadenie Európskeho parlamentu a Rady (ES) č. 1655/2000 zo 17. júla 2000 o finančnom nástroji pre životné prostredie (LIFE) (Ú. v. ES L 192, 28.7.2000, s. 1), zmenené a doplnené nariadením (ES) č. 1682/2004 (Ú. v. EÚ L 308, 5.10.2004, s. 1).

      (18)  Porovnaj rozhodnutie Rady č. 1999/382/ES z 26. apríla 1999, ktorým sa ustanovuje druhá etapa akčného programu Spoločenstva pre odborné vzdelávanie „Leonardo da Vinci“ (Ú. v. ES L 146, 11.6.1999, s. 33).

      (19)  Porovnaj nariadenie Európskeho parlamentu a Rady (ES) č. 1382/2003 z 22. júla 2003 o poskytnutí finančnej pomoci Spoločenstva na zlepšenie environmentálnych vlastností systému nákladnej dopravy (program Marco Polo) (Ú. v. EÚ L 196, 2.8.2003, s. 1).

      (20)  Porovnaj korigendum k rozhodnutiu Rady 2000/821/ES z 20. decembra 2000 týkajúceho sa vykonania programu na podporu rozvoja, distribúcie a propagácie európskych audiovizuálnych diel (MEDIA Plus rozvoj, distribúcia a propagácia) (2001 – 2005) (Ú. v. ES L 336, 30.12.2000, s. 82) (Ú. v. ES L 13, 17.1.2001, s. 34), zmenené a doplnené rozhodnutím Európskeho parlamentu a Rady č. 846/2004/ES (Ú. v. EÚ L 157, 30.4.2004, s. 4).

      (21)  Porovnaj rozhodnutie Európskeho parlamentu a Rady č. 163/2001/ES z 19. januára 2001 o implementácii programu ďalšieho vzdelávania odborníkov európskeho audiovizuálneho programového priemyslu (MEDIA-Training) (2001 – 2005) (Ú. v. ES L 26, 27.1.2001, s. 1), zmenené a doplnené rozhodnutím č. 845/2004 (Ú. v. EÚ L 157, 30.4.2004, s. 1).

      (22)  Doteraz neschválené – porovnaj KOM (2004) 91 v konečnom znení – 2004/0023(COD).

      (23)  Porovnaj rozhodnutie Európskeho parlamentu a Rady č. 1513/2002/ES z 27. júna 2002, ktoré sa týka šiesteho rámcového programu Európskeho spoločenstva v oblasti výskumu, technologického rozvoja a demonštračných činností prispievajúcich k vytvoreniu Európskeho výskumného priestoru a k inovácii (2002 až 2006) (Ú. v. ES L 232, 29.8.2002, s. 1).

      (24)  Porovnaj rozhodnutie Európskeho parlamentu a Rady č. 253/2000/ES z 24. januára 2000, ktorým sa zavádza druhá fáza programu Spoločenstva v oblasti vzdelávania „Sokrates“ (Ú. v. ES L 28, 3.2.2000, s. 1).

      (25)  Porovnaj rozhodnutie Európskeho parlamentu a Rady č. 1031/2000/ES z 13. apríla 2000, ktorým sa ustanovuje akčný program Spoločenstva „Mládež“ (Ú. v. ES L 117, 18.5.2000, s. 1).


title: Rozhodnutie Európskeho parlamentu a Rady č. 938/2010/EÚ z  20. októbra 2010 o poskytnutí makrofinančnej pomoci Moldavskej republike

text:
               21.10.2010

               SK

               Úradný vestník Európskej únie

               L 277/1

         ROZHODNUTIE EURÓPSKEHO PARLAMENTU A RADY č. 938/2010/EÚ
   z 20. októbra 2010
   o poskytnutí makrofinančnej pomoci Moldavskej republike
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 212,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:

               (1)

               Vzťahy medzi Moldavskou republikou (ďalej len „Moldavsko“) a Európskou úniou sa rozvíjajú v rámci Európskej susedskej politiky. V roku 2005 sa Spoločenstvo a Moldavsko dohodli na Akčnom pláne Európskej susedskej politiky, v ktorom sa vymedzujú strednodobé priority vo vzťahoch EÚ-Moldavsko. Rámec týchto dvojstranných vzťahov sa ďalej rozšíril nedávnym zriadením Východného partnerstva. Únia a Moldavsko začali v januári 2010 rokovať o dohode o pridružení, ktorá má nahradiť existujúcu dohodu o partnerstve a spolupráci.

               (2)

               Hospodárstvo Moldavska je vážne zasiahnuté medzinárodnou finančnou krízou s výrazným znižovaním produkcie, zhoršovaním fiškálnej pozície a rastúcimi potrebami vonkajšieho financovania.

               (3)

               Stabilizácia a obnova hospodárstva Moldavska je podporovaná prostredníctvom finančnej pomoci Medzinárodného menového fondu (MMF). Finančná dohoda MMF pre Moldavsko bola schválená 29. januára 2010.

               (4)

               Vzhľadom na zhoršujúcu sa hospodársku situáciu a výhľad Moldavsko požiadalo Úniu o makrofinančnú pomoc.

               (5)

               Keďže v platobnej bilancii Moldavska na roky 2010 – 2011 pretrváva zostatková finančná medzera, poskytnutie makrofinančnej pomoci sa považuje za primeranú reakciu na požiadavku Moldavska o podporu stabilizácie hospodárstva v spojení s prebiehajúcim programom MMF. Očakáva sa, že táto makrofinančná pomoc prispeje aj k zmierneniu potrieb vonkajšieho financovania štátneho rozpočtu.

               (6)

               Makrofinančná pomoc Únie by nemala iba dopĺňať programy a zdroje z MMF a Svetovej banky, ale aj zaistiť pridanú hodnotu zapojenia Únie.

               (7)

               Komisia by mala zaistiť, aby bola makrofinančná pomoc Únie právne a vecne zosúladená s opatreniami prijatými v rôznych oblastiach vonkajšej akcie a ostatnými súvisiacimi politikami Únie.

               (8)

               Konkrétnymi cieľmi makrofinančnej pomoci Únie by sa mala posilniť efektívnosť, transparentnosť a zodpovednosť. Komisia by mala tieto ciele pravidelne monitorovať.

               (9)

               Podmienky, ktoré sú základom poskytovania makrofinančnej pomoci Únie, by mali odrážať kľúčové zásady a ciele politiky Únie voči Moldavsku.

               (10)

               S cieľom zaistiť účinnú ochranu finančných záujmov Únie súvisiacich s touto makrofinančnou pomocou je potrebné, aby Moldavsko prijalo vhodné opatrenia v oblasti predchádzania podvodom, korupcii a iným nezrovnalostiam súvisiacim s touto pomocou a boja proti nim. Je tiež potrebné, aby Komisia zabezpečila vhodné kontroly a aby Dvor audítorov vykonával vhodné audity.

               (11)

               Uvoľnením makrofinančnej pomoci Únie nie sú dotknuté právomoci rozpočtového orgánu.

               (12)

               Makrofinančnú pomoc Únie by mala riadiť Komisia. S cieľom zaručiť, aby Európsky parlament a Hospodársky a finančný výbor mohli sledovať vykonávanie tohto rozhodnutia, by ich Komisia mala pravidelne informovať o napredovaní poskytovania pomoci a predkladať im príslušné dokumenty.

               (13)

               Podľa článku 291 Zmluvy o fungovaní Európskej únie sa pravidlá a všeobecné zásady týkajúce sa mechanizmov kontroly, ktorými členské štáty uskutočňujú kontrolu nad výkonom vykonávacích právomocí Komisie, stanovia vopred nariadením prijatým v súlade s riadnym legislatívnym postupom. Do prijatia tohto nového nariadenia sa naďalej uplatňuje rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (2), s výnimkou regulačného postupu s kontrolou, ktorý nie je možné uplatniť,

         PRIJALI TOTO ROZHODNUTIE:
   Článok 1
   1.   Únia poskytuje Moldavsku makrofinančnú pomoc vo forme grantu v maximálnej výške 90 miliónov EUR s cieľom podporiť stabilizáciu hospodárstva Moldavska a zmierniť jeho potreby spojené s platobnou bilanciou a rozpočtom, ktoré boli zistené v prebiehajúcom programe MMF.
   2.   Uvoľnenie makrofinančnej pomoci Únie riadi Komisia spôsobom, ktorý je v súlade s dohodami alebo dohovormi uzavretými medzi MMF a Moldavskom a kľúčovými zásadami a cieľmi hospodárskej reformy ustanovenými v dohode o partnerstve a spolupráci medzi Úniou a Moldavskom a v akčnom pláne. Komisia pravidelne informuje Európsky parlament a Hospodársky a finančný výbor o pokroku v riadení pomoci a poskytne im príslušné dokumenty.
   3.   Makrofinančná pomoc Únie je dostupná dva roky a šesť mesiacov, počnúc prvým dňom po nadobudnutí účinnosti memoranda o porozumení uvedeného v článku 2 ods. 1
   Článok 2
   1.   Komisia je v súlade s poradným postupom uvedeným v článku 5 ods. 2 splnomocnená dohodnúť sa s orgánmi Moldavska na podmienkach hospodárskej politiky spojených s makrofinančnou pomocou Únie, ktoré budú ustanovené v memorande o porozumení zahŕňajúcom časový rámec ich plnenia (ďalej len „memorandum o porozumení“). Tieto podmienky musia byť v súlade s dohodami alebo dohovormi uzavretými medzi MMF a Moldavskom a kľúčovými zásadami a cieľmi hospodárskej reformy ustanovenými v dohode o partnerstve a spolupráci medzi Úniou a Moldavskom a v akčnom pláne. Tieto zásady a ciele sa zameriavajú na posilňovanie efektívnosti, transparentnosti a zodpovednosti pomoci, a najmä systémov riadenia verejných financií v Moldavsku. Komisia pravidelne monitoruje pokrok pri dosahovaní týchto cieľov. Podrobné finančné podmienky pomoci sa ustanovia v dohode o poskytnutí grantu, ktorá sa uzavrie medzi Komisiou a orgánmi Moldavska.
   2.   Počas vykonávania makrofinančnej pomoci Únie Komisia monitoruje správnosť finančných opatrení, administratívnych postupov a vnútorných a vonkajších kontrolných mechanizmov v Moldavsku, ktoré sa týkajú tejto pomoci, a dodržiavanie dohodnutého časového rámca.
   3.   Komisia v pravidelných intervaloch overuje, či je hospodárska politika Moldavska v súlade s cieľmi makrofinančnej pomoci Únie a či sa uspokojivým spôsobom plnia dohodnuté podmienky týkajúce sa hospodárskej politiky. Komisia pritom postupuje v úzkej koordinácii s MMF a Svetovou bankou a v prípade potreby s Hospodárskym a finančným výborom.
   Článok 3
   1.   Na základe podmienok uvedených v odseku 2 Komisia poskytne Moldavsku makrofinančnú pomoc Únie najmenej v troch splátkach grantu. Výška každej splátky sa ustanoví v memorande o porozumení.
   2.   Komisia rozhoduje o vyplatení splátok pod podmienkou uspokojivého plnenia podmienok týkajúcich sa hospodárskej politiky dohodnutých v memorande o porozumení. Vyplatenie druhej splátky a následných splátok sa uskutoční najskôr tri mesiace po vyplatení predchádzajúcej splátky.
   3.   Finančné prostriedky Únie sa vyplatia Moldavskej národnej banke. S výhradou ustanovení uvedených v memorande o porozumení vrátane potvrdenia o zostatkových finančných potrebách rozpočtu sa finančné prostriedky Únie môžu previesť do štátnej pokladnice Moldavska ako konečnému príjemcovi.
   Článok 4
   Makrofinančná pomoc Únie sa poskytuje v súlade s ustanoveniami nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a s jeho vykonávacími pravidlami (4). V memorande o porozumení a v dohode o poskytnutí grantu, ktoré sa uzatvoria s orgánmi Moldavska, sa ustanovia najmä osobitné opatrenia, ktoré má vykonať Moldavsko, pokiaľ ide o predchádzanie podvodom, korupcii a iným nezrovnalostiam súvisiacim s touto pomocou a boj proti nim. Na zabezpečenie väčšej transparentnosti pri správe a vyplácaní finančných prostriedkov Únie sa v memorande o porozumení a v dohode o poskytnutí grantu stanovia aj kontroly vrátane kontrol a inšpekcií na mieste, ktoré vykoná Komisia, ako aj Európsky úrad pre boj proti podvodom. Okrem toho sa v nich stanovia audity, v prípade potreby aj audity na mieste, vykonávané Dvorom audítorov.
   Článok 5
   1.   Komisii pomáha výbor.
   2.   Ak sa odkazuje na tento odsek, uplatňujú sa články 3 a 7 rozhodnutia 1999/468/ES so zreteľom na ustanovenia jeho článku 8.
   Článok 6
   1.   Každoročne do 31. augusta predkladá Komisia Európskemu parlamentu a Rade správu o vykonávaní tohto rozhodnutia v predchádzajúcom roku vrátane jeho hodnotenia. V tejto správe sa uvedie, ako sú prepojené podmienky politiky ustanovené v memorande o porozumení, priebežný stav hospodárstva a plnenia rozpočtu Moldavska a rozhodnutie Komisie uvoľniť splátky pomoci.
   2.   Najneskôr do dvoch rokov po uplynutí obdobia dostupnosti pomoci uvedeného v článku 1 ods. 3 Komisia predloží Európskemu parlamentu a Rade následnú hodnotiacu správu.
   Článok 7
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Štrasburgu 20. októbra 2010

            Za Európsky parlament

            predseda

         J. BUZEK

            Za Radu

            predseda

         O. CHASTEL

      (1)  Pozícia Európskeho parlamentu zo 7. septembra 2010 (zatiaľ neuverejnená v úradnom vestníku) a rozhodnutie Rady z 11. októbra 2010.

      (2)  Ú. v. ES L 184, 17.7.1999, s. 23.

      (3)  Ú. v. ES L 248, 16.9.2002, s. 1.

      (4)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, 31.12.2002, s. 1).